text:
Friday, November 30, 2012
Multi Modal kawng laihmek a harsatna sutkian dan tur DC ho in ngaihtuah a ni.
Lawngtlai atanga Myanmar ramri Zochachhuah inkar kawngpui laih mek, Kaladan Multi Modal Transport Transit Project a harsatna awmte sutkiandan tur ngaihtuahin nimin khan Lawngtlai DC, Pu B.Lalhmingthanga ho in DC Conference Hall, Lawngtlai ah Meeting neih a ni .meeting ah hian , LADC a CEM, Pu C.Ngunlianchunga,Lawngtlai SP, Pu MH Meena, Malsawmdawngliana SE PWD(Multi Modal) bak ah LADC a Executive Member Forest enkawltu leh Revenue changtu bak ah DC Office a he Project khawihtute,LADC sorkar a Forest leh Revenue Officer te bak ah PWD Officer te an tel.
Kum 1953 a PLRC Member te thlalak CEM kut ah Pu Sapliana’n a hlan
Nimin khan Pu Sapliana Vandir,Ex- MLA.Lawngtlai Bazar chuan Kum 1953 a Pawi-Lakher Regional Council hun laia Member te Thlalak a vawn that chu LADC CEM Pu C.Ngunlianchunga hnenah a hlan.He Thlalak hlanna Pu C.Ngunlianchunga CEM Office Chambera neih ah Pu Sapliana chuan he thlalak hi Ni 23.April 1953 a Pu Ch.Saprawnga, MLA,Parliament Secretary,Assam in,Lunglei Dhubi mual,tuna C.Thuamluaia mual an tihtaka Pawi-Lakher Autonomous Regional Council a hawn ni a Pawi-Lakher Regional Council term hmasabera Roreltu te leh Hruaitute thlalak anih thu sawiin
Chawngte ah Meeting
Naktuk Inrinni a Union Minister of State for DoNER in Chawngte a tlawh hun a lo dawnsawn dan tur leh tul pawimawh te ngaihtuahin nimin khan Pu L.Rinliana SDO(C) ho in Chawngte ah Meeting an nei. DoNER Minister hian Chawngte College leh Kamalanagar tihchangtlunna tur lungphum a nga, Rest House tual ah Public Meeting a neih bawk ang.
Lei nghetlo enfiah
Mizorama kawng pawimawh laia lei tlahniam leh lei nghet lo awmte Central Road Research Institute-a mi thiam pahnih, Dr. Kishore Kumar leh Dr. Prasad-a te chuan an enfiah mek , Lengpui bula Pukpui khama lung tlak thinna hmun te, Hunthar Venga lei tlak hniamna hmunte Aizawl-Thenzawl-Lunglei World Bank Road-a lei tlak hniamna lai hmun te an tawh a, Lawngtlaia National Highway-a lei tlak hniamna lai hmun te, Multi Modal Transport Project hnuaia kawng laih meka lei thawl leh lei tla hniam te an en bawk dawn.
Tuesday, November 27, 2012
Multi Modal kawngpui laihmek ah chak zawka hmalakdan tur Chief Minister ho in sawiho a ni.
Kaladan Multi Modal Transit Transport Project kawngpui, laihmek ah chak zawka hmalak dan tur ngaihtuahin nimin zing khan Lawngtlai Circuit House ah Chief Minister Pu Lalthanhawla ho in mipawimawhte an thukhawm .He hun ah hian Lawngtlai DC Pu B.Lalhmingthanga, Er.Malsawmdawngliana SE, PWD(Multi Modal) bak ah LADC a CEM Pu C.Ngunlianchunga, Executive member Forest Pu H.Chhuanawma leh Revenue changtu Pu H.Vanlalthaliana ten , Multi Modal kawnglaih mek a hna kalpui dan te, harsatna tawh te an sawi a,
Lairam Gospel Centenary lawmna chu zanin hian a tiak ang.
Lairam a Chanchintha a thlen kum 100 na lawmna kalmek ah, Gospel Centenary lawmna CYLA Playground a hulhliap ah inkhawm an thahnem thei hle a, hlim takin Pathian fakin thu leh hla lam inpawl hona hlawk tak neih chhoh mek a ni a, nimin lam khan vatlang inkhawm neiha nih bak ah chawhnu lam ah Gospel & Cultural Programme hlawktaka hman niin, nizan khan inkhawm neih zui leh a ni a, vawiin Gospel Centenary lawmna tawpni tur a ruahman ah chawhma dar 10 ah inkhawm tan a ni anga,
Office Chawl
Lairam Gospel Centenary lawmnapui ber neih chhungin LADC Sorkar chuan a hnuaia hnathawkte tan chawlh a puang.
HSLC Exam hun ruatfel
MBSE chuan kum 2013-a HSLC Examination Exam hun tur atan nakum February ni 22 leh March ni 15 inkar a ruat.
Theory Exam chu February ni 22-ah tanin March ni 8-ah zawh a ni ang a, chumi hnu, March ni 11 leh 15 inkarah Practical Exam neih zui a ni ang.
Theory Exam chu February ni 22-ah tanin March ni 8-ah zawh a ni ang a, chumi hnu, March ni 11 leh 15 inkarah Practical Exam neih zui a ni ang.
Monday, November 26, 2012
Lairam Gospel Centenary lawmna puiber C.M in Banner pawtpharh in a hawng.
Lairam Gospel Centenary lawmna neih mek ah Inrinni zan khan Chief Minister Pu Lalthanhawla'n Centenary lawmnapuiber Central YLA Playground Lawngtlai a neih chu centenary banner pawtpharh in a hawng.C.M chuan centenary lawmna huaihawttu LIKBK ten an member anga tel tura an sawm chu lawmawm a tih thu a sawi a. Kristian vek kan nih angin kohhran dang memberte hi mahni kohhran mi anga kan pawm thiam a pawimawh a, hei hian kohhran inzawmkhawmna tha a thlen thei a ni a ti. Zofate hi thingbul lungbul be thin, khawvela sakhua lian Hindu, Buddhist leh Islam ten min karcheh chung pawhin Pathianin Chanchintha hmangin min zawng chhuak a chuvangin mihringte hnenah chauh nilo, A thil siam zawng zawng, te hnenah chanchintha hril tura koh kan ni a ti. Malsawmna kan dawn te hi midangte tana malsawmna thlentu ni tura pek kan ni a, tam leh zual kan dawn theih nan ringtu kan nih angin tih tur tam tak kan nei a ni a ti.Pu Hawla chuan ringtu kan nih angin khawvela hrisel ber nih tumte, ei leh bara intodelh te, sum ngaina mi kan ni em tih ngaihtuahte leh kan nunah kristian dik tak kan ni em tihte inenchian nan hmang turin kohhranmi kalkhawmte chu a chah a ni.Kum 1912 ah Khamchungbuk, Mampui ah Lairam a Biak In hmasa ber din niin heta tang hian meimit lovin Chanchintha chu a cham hlen ta a ni.Chanchintha kum 100 tlin lawmnaah hian Myanmar atangin Global Chin Christian Fellowship palai te, Asia Pacific Baptist Federation, Shillong atangte, Manipur atanga Meitei, Vaiphei leh Lamka Baptist kohhran palaite bakah Presbyterian Church of India aiawh, BSI, Aizawl, Baptist Church of Mizoram, Evangelical Church of Maraland atang tein palai an tel a. Mizoram sorkar atangin Pu H.Zothangliana, Parliamentary Secretary leh Pu PL Thanga, Member Secretary, State Planning Board leh MLA Pu C.Ramhluna te an tel bawk a, MADC leh LADC hotute an tel bawk a ni.Lairam Gospel Centenary thupui atan hian Matthaia 10:8 thu “A thlawnin in hmu a, athlawnin pe ang che u” tih hman a ni.
Direct Funding Sorkar in tha a ti
Sorkar in kan vaia kan than rual a duh vangin District Council ten Direct Funding an dil pawh kan recomend a, a tul angin a bawhzuih hna pawh kan chhunzawm ang C.M Pu. Lal Thanhawla'n a ti C.M hian Inrinni chawhnu khan Lawngtlai lutin Circuit House tual a amah lo hmuaktute hma ah thusawiin chhimlam chu an hnufualna a rei tawh vangin sorkar chuan midang ten lo thik deuh pawh nise theih ang angin a duhsak a, tuten emaw chibing zawnga kal hi a thalo ti mahse, Mizote chu chi bing ang a chhiatni thatni a in unauna lantir tir hnam kan ni a, amaherawhchu heihian inthendarhna thlen lose, tanrualna tha zawk hringtu ni se kan awmna a kilkhawr vang a inkiltawih mai lovin, ram leh hnam siam that hna hi kan vaia mawhphurhna a ni a ti tute pawh kan intluktlang vek a ni a ti.
MCS 4 IAS ah
MCS Officer pali Pu, V.Lalremthanga DC, Mamit, Pu Lalthangpuia Sailo DC,Champhai, Pu Biaktluanga Secretary LAD leh Pu P.Lalchhuanga Director School Education te chu IAS ah hlankai(Conferred) an ni a, IAS a Conffer tur zing ah Lawngtlai DC Pu B.Lalhmingthanga pawh telh niin, DC hian IAS a hlankai tumna hi a hnawl.Pu Hmingtea hian IAS chu tha a tih vangin tum hnih lai a lo exam tawh a, Service tenau zawk pawh pek a lo ni tawh a, hetihlai hian MCS ah inziaktlingin MCS a nih hnu hian IAS nih tumna a nei tawh lova, MCS chu Pathianin ram leh mipuite tan, a rawngbawlna tur a a dahna ah ngaiin IAS a hlankai tumna chu a hnawl niin thudawnna chuan a sawi.
LNS Passenger thi
LNS Bus Inrinni tlai a Aizawl atanga Lawngtlai pan ah Passenger pakhat Vanthangliana, S/O Chawnbilthanga, Tiau a khawsa thin chu thi a hmuh a ni.nimin zing khan Bus in Lawngtlai AOC Veng a thlen in Passenger chhuktur ten an hmu a, Seat No.3 a thu niin, a tir ah tunge a nih hriat a ni mai lova Lawngtlai Police ah hriattir niin, a ruang hi Areopagy ah dah a ni a, District Hospital ah Postmortem niin Bazar Veng YLA ten ruang hi hlawmin Lawngtlai Bazar veng thlanmual ah phum a ni.
Saturday, November 24, 2012
YLA Hall ah Leadership Training-cum-Awareness Campaign on NLUP Lawngtlai District neih a ni.
He hun hi nimin khan neih niin, Lawngtlai DC Pu.B.Lalhmingthanga leh LADC a Chief Executive Member Pu C.Ngunlianchunga ten kaihruaiin inlawmna thu leh heteiang hunpawimawh Lawngtlai District tana buatsaih a ni chu lawmawm an tih thu an sawi a, Pu P.L.Thanga Vice Chairman NLUP Implementing Board chuan Power Poni Presentation hmangin kalkhawmte zirtirna pein, Congress sorkar in Mizoram dawmkan a nih theih nan a hmalakna a kalpui dan tlangpui a sawi a,Pu PL Thanga chuan Mirethei te dinhmun siam a nih mek thu leh ram leilung hauhsakna tuihna leh thing leh mau humhalh leh venhim hna bak ah chhawrtanglehzual dan te pawh NLUP hmanga thawh a nih mek dan te, NLUP vang hian Mizoram chu tunhma zawng aia dinhmun tha ah a ding chho mek a ni a ti. Hnam Chhantu Pawl President Pu R.Ramhmangaiha pawhin thusawiin Kuthnathawktu ten hma an sawnna atan NLUP chu a tangkai takzet a ni tiin, Mizoram a Hmunphiah te chu khawi hmun ah pawh a hralhna ah harsatna a awmloh thu leh chhungkaw tinten an mamawh reng a nih vangin NLUP a hmunphiah Trade thlangtu zawng zawng ten hlawhtling nbgei tur a tanla turin a fuih a, NLUP Trade dang thlangtu te pawh tihtakzet na nen mahni intodelh ngei tur a tan la turin a chah bawk.NLUP Leadership Training leh Awareness Campaign ah hian Lawngtlai Diustrict chhung a VC te bak ah Lawngtlai DC Office a NLUP lam a mawhphurtute leh Lai Autonomous District Counciul a Executive Mermber leh MDC engemawzat bak ah LADC hnuai a Sorkar Department, NLUP kaihhnawih Department a thawkte an tel.
Ningani khan mampui ah Gospel Centenary lawm a ni
Ningani khan Mampui khua chuan Chanchintha thlen kum 100 na khawtlang huapin Kohhran hrang hrang ten a huho in an lawm. He hun hi LADC a CEM Pu C.Ngunlianchunga chuan hmanpuiin Gospel Centenary Lungphun a hawng a, thusawiin Pu C.Ngunlianchunga chuan Lairam a Chanchintha thlen hmasakna hmun, Biak In hmasa ber dinna mampui khua chu vanneih a tih thu a sawi a, mampui hming chu engtiklaimahin a reh tawh dawnlo a ni a ti a, Sakhuana ah Lairam in bul a tanna hmun khua a nih avngin khawtlang mipuite paWh an fimkhur a sualna chio hrang hrang lak ah khawdangte tan entawn tlak a anb fihlim a ngai a ni a ti. Lungphun hawn zawh hnu hian Lairam Isua Krista Baptist Kohhran mampui Biak In ah Kohhran hrang hrang ten a huho in Pathian hnen a lawmthu sawina hun an hmang a, Pathian thuchah leh Fakna hla a inpawlkhawm in nileng in hun an hmang a tlailam ah Gospel Centenary ruai an kilho nghal.
Lairam Gospel Centenary lawmna puiber neihna tur Pandal, Ningani zan khan Pathian hnen ah hlan a ni.
Lairam a Chanchintha thlen kum 100 na lawmna neih chhoh mek ah Inrinni zan hian a lawmna pui ber Central YLA Playground Lawngtlai ah neih tan a ni dawn a, Gospel Centenary Pandal chu nizan (Ningani zan) khan Pathian hnen ah hlanna hun hman niin, Pandal hlanna inkhawm hi Rev. E.S.Sangchem, Chairman Lairam Isua Krista Baptist Kohhran Assembly in a kaihruai a, Rev. Dr.L.H.Lalpekhlua'n Pathian thuchah Gospel Centenary Thupui "A Thawnin Pechhuak rawh u" tih a sawi a, Pandal hlanna a tel te chuan Pathian hnen ah Tawngtai rualin Gospel Centenaryu hmanna tur Pandal hi Pathian hnen ah an hlan. Pandal Hl;anna inkhawm ah hian LIKBK Assembly Choir ten Halleluia Chorus an rem bawk. Pandal hi mi 4000(sangli) vel leng tur a ngaih niin Pandal sak nan Cheng Nuai thum chuang senral a ni.
Lawngtlai District a NLUP changtlung zawka kalpui dan tur NLUP IMplementing Board Vice Chairman Pu PL Thanga ho in an ngaihtuah
Nimin Zirtawpni tlai khan NLUIP Implementing Board Vice Chairman Pu PL Thanga ho in Lawngtlai DC Conference Hall ah, Lawngtlai District chhung a NLUP changtlung zawka kalpui a nih dan tur Line Department leh District Council;(LADC) aiawh te nen an sawi ho. NLUP hnuai a Vawk leh Ar vulh thlangtu ten Vawk note leh Arnote an dawn tur chu hmundang atanga chawlut lova intodelh a nih theih nan Mampui a AH &Vety Farm chu a tul anga tih changtlunjn nise an ti a, Sangha chi pawh Ngengpui a Fisheries Fish Seed Farm chu tihchangtlun nise an ti a, naktuk Inrinni hian Mampui Vety Farm leh Ngengpui a Fish Seed Farm te hi Pu PL Thanga hian a tlawh dawn a, heng tihchangtlun dan tur ruahmantur hian DC Chairman na hnuai ah committee din nise an ti. NLUP dawngtu zing ah ram leilung behchhan a Trade thlangtu zing ah mahni a ram neilote chu LADC ah inreport in, Council sawrkar in lo bawhzui se an ti a, NLUP dawngtu ten awlsam zawk a pawisa an dawn theih nan ruahmanna pawh an siam a, NLUP Trade thlangtu te tan a an huan lo ram kawng laih chungchang pawh an sawi ho. Heng bawhzui ngaite bawhzui tur hian DC Chairman na hnuai ah hmalak zui nise an ti. Meeting ah hian lawngtlai DC Pu B.Lalhmingthanga leh LADC a CEM Pu C.Ngunlianchunga bak ah DC Office a NLUP buaipuitute leh LADC Sawrkar a mipawimawh te an tel.
Friday, November 23, 2012
District Council ten thuneihna sangzawk leh hmasawnna an neih theih nan C.M in hma an lakzel tur thu a sawi.
10th MADC sorkar thar lawmna nimin a Saiha a neih hmanpuitu khuallian Chief Minister Pu Lal Thanhawla chuan District Council hmasawn zelna te, thuneihna sang zawk an neih theihna turin keini chuan hma kan la zel dawn a, tute emaw dona avangin kan tihtur kan thulh dawnlo, a ti.Chief Minister chuan hnam hnufualbik anga inngaihna chu tha a tih loh thu sawi a, Mizoram leilung fate vek kan ni a, kan mawhphurhna leh chanvo a in ang vek a, tumah inla hrang tur bik kan awmlo a ni, a ti bawk. Kumin 2012 May thla a sawrkarna siamtu Mara Autonomous District Council (MADC) Sawrkar chuan nimin khan an office tualzawlah sorkar lawmna vantlang an buatsaih ah,Chief Minister chuan democracy rama kan hruaitu tur kan thlan thinte hi mipuite chuan kan tawiawm tur a ni tiin, duhkhawploh kan neih laite chu a tha zawngin kan sawisel ngam tur a ni, a ti. Mipui ten hotu tha leh dik kan duh ang bawk hian hotute hian mipui tha, dik leh taima an duh ve bawk a ni, a ti a. Inthlana tling ten thuneihna an neih hi mahni leh lainate sahmim tih puarna tur a ni lova, midangte tana malsawmna thlentu a ni zawk tur a ni, a ti.Chief Minister chuan Thalaite tana khawvel thar siam mek anih thu sawi bawk.
infiamna, zirna ah te nasa taka hmalak a ni a, sipai ah awlsam zawka an luh theihna turin hmalak mek zel anih thu a sawi a. Eifukna, corruption umbo kawngah Sawrkar chu tuma fuih a ngailo tiin, puih erawh an hniallo a ni, a ti a. Corruption hian sorkar sum eiruk chauh a huam lova, zawmthawtna te, thatchhiatnate, dawngdahnate, mahni hnaa tui lohna te, kuttling lova sum lak duhnate a huam vek a ni, a ti. Chuvangin a chhelai siam tha turin koh vek kan ni a ti.
infiamna, zirna ah te nasa taka hmalak a ni a, sipai ah awlsam zawka an luh theihna turin hmalak mek zel anih thu a sawi a. Eifukna, corruption umbo kawngah Sawrkar chu tuma fuih a ngailo tiin, puih erawh an hniallo a ni, a ti a. Corruption hian sorkar sum eiruk chauh a huam lova, zawmthawtna te, thatchhiatnate, dawngdahnate, mahni hnaa tui lohna te, kuttling lova sum lak duhnate a huam vek a ni, a ti. Chuvangin a chhelai siam tha turin koh vek kan ni a ti.
E/Roll siam mek ah harsatna tawh a awm lo
Electoral Roll siam hna thawh mek ah Lawngtlai District a hmalakna kalpui mek ah harsatna sawitur a awm lo tih nimin tlai khan District Election Officer Pu B.Lalhmingthanga chuan Lawngtlai District a E/Roll siammek rawn en tu Election Observer Pu K.Lalnghinglova chu a hrilh. Election Observer hian nimin tlai thimhlim khan Lawngtlai lutin, DC Conference Hall ah Lawngtlai DC, leh Election lam a hotute nen Meeting nei nghal in E/Roll kalpui mek chungchang an sawiho a, tunlai hian E/Roll Hearing neih mek a nih thu te leh khawi hmun atang mahin E/Roll buaipuina ah harsatna tawh a awm loh thu Meeting ah hian sawilan a ni.
Hnambil Zirlaipawl din pawina hrelo
MZP chuan thuchhuah siamin,Tun hnai ah MZP thawhpui tlawmngai pawl pakhat in MZP Dan Bu hnuaia in ziaklut thlap tawh hnam bil zirlai pawl hrang hrangte din zel thalo a tih thu thuchhuah meuh siama a puangchhuak chu pawi an tiih thu an tarlanga, heng hnam bil zirlai pawl hrang hrangte hi MZP kaihhruaina leh ngaihdan anga Mizo hnam tana him chin zel a kal thin an nih avangin MZP chuan an din zui zel hi a pawina leh a that lohna a hre lo a. Heng zirlai pawl hrang hrangte hi Zohnahthlak te kan insuihkhawm theih nana theihtawpa hma lo la tawh thin tu leh a tul ang apianga tha thawh mektu te an ni tih an tarlang.
NLUP Campaign
Vawiin hian YLA Hall ah NLUP kalpuimek ah lawngtlai District tan Training-cum-Awareness Campaign neih a ni dawn a, Pu P.L.Thanga Vice Chairman NLUP Implementing Board in he nhun hi a hmanpui dawn.
Pandal hlan
Lairam Gospel Centenary lawmna pui ber neihna tur Pandal, Central YLA Playground ami chu nizan khan Pathian hnen ah hlanna hun hman a ni.
National Tribal Meet ah DBS Lawngtlai te Pakhatna an ni
National Level Scouts & Guides Tribal Meet, Nov.18-22 chhunga Chhatisgarh a neih ah Mizoram aiawh a kal Don Bosco School Lawngtlai te chuan intihsiakna chi hrang hrang neih ah an ti tha hle a, India ram pumpuiah Pakhatna an ni.Folk Song, Folk Dance, Physical Display, Village Festival ah te lawmman pakhatna an dawng a, Village Fair leh Traditional Food Plaza ah te Pahnihna dinhmun an hauh bawk.
Thursday, November 22, 2012
Lawngtlai a 100 Watt F.M Transmitter chu Kumin Krismas hmain hawn tum a ni.
Pu C.Lalrosanga IBPS, Additional Director General North East Region, AIR & Doordarshan chuan nimin khan Lawngtlai tlawhin 100 Watt, F.M Transmitter chu kumin Krismas hma in hmantheih a hawnfel tum a nih thu a sawi.Pu C.Lalrosanga hian nimin chhun khan Lawngtlai lutin Lawngtlai Vengpui a Doordarshan Low Power Transmitter hmun a tlawh a, helai hmun a F.M 100 Watt Transmitter bun fel tawh chu en in,Saiha a mi nen kumin Krismas thilpek atan hmantheih a hawn (Commission) hman beisei a nih thu a sawi a, Lawngtlai a FM Transmitter hi bunfel vek tawh niin, ennawn a hmantheih mai tur a ni tawh a ni. Pu C.Lalrosanga hian Doordarshan Low Power Transmitter(LPT) pawh a en nghal a, thawktute chuan harsatna hrang hrang an neih te lo thlenin, an harsatna neihte chu a sutkian dan tur lo dap a tum thu a sawi. Pu,C.Lalrosanga hian nimin vek khan Tuipang panin Lawngtlai a chhuahsan a, naktuk hian ruahmanlawk ang chuan Aizawl a thleng leh ang.
Lawngtlai District a NLUP dawngte NLUP Media Cell ten an enkual mek
Nimin Pu David L.Thangliana.Chief Media Officer NLUP ,ho in NLUP Media Cell te chuan Lawngtlai khawchhunga NLUP dawngte eizawnna a hmunah kalin a enfiah.Mizoram Sawrkar Flagship Proggramme NLUP kalpui mekah,Lawngtlai khawpui chhunga NLUP dawngte,eizawnna hrang hranga NLUP an dawn hmang tangkai tute nimin khan Pu David L.Thangliana Chief Media Officer.NLUP chuan an eizawnna hmunah tlawhin a kan kuala,NLUP Trade hrang hrang a hmang tangkaite,Mizoram Sawrkarin a beisei ang taka hlawhtlinpui nana an hmang chu lawmawm atih thu Pu David L.Thangliana chuan a sawi a, Lawngtlai khawpui chhungah NLUP dawn avanga chhungkua eizawnna mumal tak nei hmuh tur an awm ta chu he NLUP hlawhtlinna ataka hmuhtheih anih avangin lawmawm atih takzet thu a sawi.NLUP Media Cell te hi nimin chawhma khan DC Conference Hall ah DC Pu B.Lalhmingthanga chuan meeting neihpuiin hetah hian NLUP Line Department nhrang hrang te telin NLUP kalpui a nihdan tlangpui an sawiho.Vawiin hian Lawngtlai khawthlang lam Diltlangah kal lehin,Chawngte lam pawh tlawh an tum
Chief Minister lokal
Nimin khan Chief Minister Pu Lal Thanhawla chuan Saiha a pan pahin Lawngtlai Circuit House ah Thingpui a in a, Chief Minister hi LADC a CEM leh E.M leh Lai DCC hruaitute, D.C leh Sorkar Department hotuten an lo dawngsawng a, nimin vek khan Saiha a pan nghal a, vawiin hian Saiha ah MADC Sorkar thar Pathian hnen a hlanna hun a hmanpui anga, naktuk ah Niawhtlang a tlawh anga, ruahmanlawk ang chuan Inrinni khian Lairam Gospel Centenary lawmna Lawngtlai a neih hmanpui turin Lawngtlai a rawn thleng anga, Pathianni pawh Lawngtlai ah a cham ang.
SHG Training nei dawn
Vawiin chawhma dar 10 hian World Vision, India Chhimtuipui Area Development Programme hnuai a Self Help Group te tan Ni khat awh Training YLA Hall ah buatsaih dawn a, SHG Member te chu kimtaka kalturin an hriattir
Centenary Pandal hlan dawn
Lairam Gospel Centenary lawmna tur CYLA Playground a Pandal sak chu zawhfel tawh niin zanin hian Pathian hnen a hlanna hun hman a ni dawn.
Central YLA in ngen
Central YLA chuan, Kolodyne Multi-Modal Transort-Transit Road kawngpui lai mektu RDS Co. leh ARSS Co. te chu hun tiam chhunga an hna thawk zo ngei turin a nawr. He kawngpui hi tan in nghahna ani tih hriain, Compensation chungchang leh thildang a vang pawhin Company-te hnathawh tithuanawp zawnga che lo turin mipuite CYLA chuan a ngen.
YMA in, sawifiah
Nimin khan Central YMA chuan an Office ah Chanchinbumite kawmin Nov.14, 2012 a YMA CCC Meeting in Autonomous District Council te thuneihna sang zawk an neih loh na tur a hmalakte, chibing Kohhran, Party leh Zirlai pawl awm tha an tih lohna chhan chu Mizoram ah hmasawnna a khairual zawk nan te, inlungrualna tha zawk a awm theih nan te ti an nih thu an sawi. YMA te hian nimin vek khan thuchhuah siamin Nov.14 a CCC Meeting in thutlukna a siamchhan an tarlang bawk.
CM LEH SECRETARY BORDER MANAGEMENT INKAWM
Nimin zing khan Lunglei Circuit Conference Hall ah Chief Minister Pu Lal Thanhawla leh Pu AK Mangotra, Secretary Border Management, MHA Govt. of India chu Indo Border fencing chungchang ah an in kawm.
Chief Minister hian Border area a chengten fencing vanga harsatna an tawh dan leh harsatna thenkhat sutkian dan tur te a lo sawipui a. Secretary hian International ramri hung chungchangah danfel tak a awm avanga thil tihtheih chin te leh ramri hrul a chengte tana harsatna lian deuh te sutkian theihdan te a sawi ve a ni. Secretary hian Chief Minister a kawm zawh hian Kawrpuichhuah a pan leh nghal a,Trade & Commerce Minister Pu Lalrinliana Sailo bak ah Pu PL. Thanga, Member Secretary SPB leh mipawimawh dang ten an tawiawm.
Home Minister in MSSA CONFERENCE a hmanpui
Nimin khan Mizoram Secretariat Service Association General Conference vawi 8-na, Tourist Lodge Chaltlanga neih chu Home Minister Pu R. Lalzirliana’n a hmanpui. Home Minister chuan Mizoram Secretariat Service (MSS) te chu ram inrelbawlnaa hnuk pawimawh ber pakhat, an tel lova sorkar inrelbawlna pawh kal theilo tiin an kutah sorkar hmasawnna, ram leh hnam than zelna thui tak a innghah avangin an lakah beisena sorkarin a nei sang hle a ni, a ti. Secretariat tihchak dan tur leh officer ten an hna theuhah hma an sawn theih dan tur chungchang an sawiho tur chuan rah tha tak a chhuah ngei a beisei thu Minister chuan a sawi a. A tu a mah thiam saa piang an awm lova, a inzir peih apiangin hma an sawn mai thin, a ti. Mi rintlak leh rin ngam, thiltih reng renga dik tak leh fel taka ti thin, mahni mawhphurhna a hun taka hlen thin mi, an rawngbawlsak mipui te ngai pawimawha rethei leh chan chhe zawk te tana belhfakawm ni turin a chah a. Thuruk vawng thei, sorkar thu kal vel a hun leh a chhuahna hmun dik taka chhuahtir thin tur leh hun vawng dik, inchei leh nungchang thleng pawha mi dang te entawntlak ni turin Home Minister Pu R Lalzirliana chuan a hrilh bawk a ni.
Wednesday, November 21, 2012
ADC ten thuneihna sangzawk an neih theih nan YLA,MTP leh YCA ten Central Sorkar ah ngen tha an ti.
Nimin a Lawngtlai a Tlawmngai Pawl Pathum CYLA, MTP leh CYCA thukhawm chuan , Central YMA hmalakna chu Ram danpui kalh a ni an ti a, Mizoram a Autonomous District Council ten thuneihna sangzawk an neih theih nan Tlawmngaipawl pathumte chuan a huhoin Sawrkar laipui ah ngen nise an ti.Nimin a Lawngtlai a DC Confenrence Hall ah CYLA, MTP leh CYCA chuan Joit Meeting neiin, November Ni 14 a YMA CCC Meeting thurelthluk chungchang an sawiho a, Mizoram a Autonomous Distrioct Council ten thuneihna sangzawk an neih theih nan pawl pathumte chuan a huho in Sawrkar laipui ah ngen nise an ti a, hmalakzel dan tur ngaihtuahin Joint Meeting neih zui zel tha an ti bawk. Thuchhuah intawm siam nghal in, YMA CCC in Autonomous District Council ten thuneihna sang zawk an neihlohna tur leh hnam puala Political Party, Kohhran leh Zirlai pawl din loh nise ti a thutlukna an siam chu atthlak an tih thu leh Kristian Nundan mawi chawisan tum inti tan chuan thil inhmehlo tak a an ngaih thu leh an dem thu an tarlang a, YMA hmalaktumdan chu India Danpui kalh, mahni mihringpuite pawisawina, Unau an tihten an damkhawchhuah vena tura an hmalakna te chu midangtte hip nan Inpumkhatna tichhetu tih a phuahchhawpin an dodal hi India Danpui kalh a chetna Human Rights palzutna a ni an ti a, Dan hnuai a Political Party leh Kohhran din te, YMA in nuaibo a tum chu Sorkar pawisawina a nih thu tarlangin mitupawh an rinna leh an saklhua chu Dan in a humhalhsak tlat a ni an ti. Hnam hnufual zirlaite dikna leh chanvo humhim a nihtheih nan a hmalatu Zirlaipawl te leh zel YMA in a ngaimawh chu hriatthiam har an tih thu an tarlang a. YMA chu Chibing an tih fo te hi tutenge tih zawtin, Lai,Mara leh Chakma te chu chibing niloin Hnam, India Danpui ah pawh chiangtaka tarlan an ni an ti a, Central YMA chu hetiang zawng rilru pu a nih chuan remna leh muanna an duhlo ni a an ngaih thu te, District Council in thuneihna sangzawk a neih theih nan a hmalakna chu a tawp thleng a beihzel a nih tur thu leh dan hnuai a an chanvo tur thuneitute hnen ah an dil a ni tih an tarlang a, mahni sahmim ringawt tihpuar tum a, unaute kuta vanneihna tla ve tur, thika an tana hekna awmsilova lo phi buai vak chu siam a hun thu te, Central YMA chu an thurel tawh sut tur a an phut thu leh an sut lo a nih chuan a tul anga hmalakzel an tum thu an thuchhuah chuan an tarlang.
Tuesday, November 20, 2012
YMA CCC thurel chu Central YLA leh LSA Gen.Hqrs ten tha an tilo
Autonomous District Council ten thuneihna sangzawwk an dil chungchanga YMA CCC thurel chu Central YLA in tha a tilo.YMA Central Co-Ordination Committee in tunhnai a an thutkhawm na an rel, Lai, Mara leh Chakma Autonomous District Council ten thuneihna sang zawk an neih theih loh na tur a hmalak ni rawh se tih chu Inrinni a Central YLA Office Bearer Meeting, an President Pu L.Z.Tluanga ho a thukhawm chuan pawi an tih thu an sawi a, Hnam inpumkhatna tichhe thei a nih avangin hetiang thil hi thleng lo se an duh. Central YLA OB Meeting chuan YMA in Kohhran thil lehzel an rorelna sanga thutlukna atthlak tak a siam chu Central YLA chuan mak a tih thu an sawi. Autonomous District Council te thuneihna sang zawk petu tur chu Central Sorkar a ni a, Hnam hnufual zawkte dawmkanna tur kawng a Central YMA in harsatna siam a tum hian Zo Hnahthlak te inpumkhatna a tichhe thei thil hlauhawm tak niin Central YLA chuan an hriat thu an sawi a, Hemichungchang ah hian vawiin hian Lawngtlai ah Central YLA, MTP leh YCA(Young Chakma Association) ten Joint Meeting neih an tum thu YLA hruaitute chuan an sawi Inrinni vek khan LSA Gen.Hqrs.Lawngtlai chuan thuchhuahsiamin YMA CCC Meeting in Autonomous District Council ten thuneihna sang zawk an neih belh zel lohna tur a hmalak an rel leh, hnambil Political Party dinloh an duhthute, Kohhran leh Zirlaipawl an pawh chibing pawl awm lose an duh thu an sawi chu LSA Gen.Hqrs.Lawngtlai chuan pawi an tih thu te, Zofate rilru tina thei zawng leh inpumkhatna tichhe thei zawng a Mizorama Tlawmngai pawl lianber in ro a rel chu mak an tiin pawi an tih thu an thuchhuah ah an tarlang a, Zofate inpumkhatna tichhe thei zawng a hmalakna chu Zoram chhung leh pawna awm zawng zawng ten thlawplo turin an ngen thu an tarlang bawk.
MGNREGS hnuai ah Ni 50 inhlawhfakna pechhuak tawh
Central Sorkar hmalakna hnuai a Thingtlanga cheng ten kum khat ah Ni 100 tal inhlawhfakna an neih theih nan ruahmanna kalpui mek MGNREGS hnuai ah tun sorkar kum chhungin Lawngtlai District chhung a RD Block pali, Lawngtlai, Sangau,Chawngte leh Bungtlang South Block ah te Job Card nei ten Ni 50 inhlawhfakna tur pekchhuah a ni tawh a, ruahmanlawk ang chuan kumin December thla ral hma in Ni 10 dang inhlawhfakna tur pekchhuah leh tum a ni. MGNREGS hnuai ah hian Job card nei ten vantlang tan a hna tangkai hrang hrang an thawh thin bak ah, mimal huan lo ram ah pawh mipui ten hna thawh tul an tih chuan an thawk zel a, State Sorkar Flagship Programme NLUP hmalakna a chak zawk theih nan leh MGNREGS hnuai a hna tangkai tamzawk thawh a nih theih nan NLUP a Trade thlangtu te tan tuilakna siamsak te, huan loram panna kawng chethat te pawh MGNREGS hnuai ah hian thawh niin, heibak ah hian Material Component hmangin mipui kut a thawh hleihtheih loh hna hrang hrang thawh mek a ni bawk.
Jail ah Volleyball pe
Pu H.Lalramenga Court President & Recorder LADC leh Pu Thathluna Chinzah District Council Sport & Youth Officer,LADC te chuan Lawngtlai District Jail chu tunhnai khan tlawhin jail tangte infiamna turin Volleyball an pe a, an chungah Jail thuneituten lawmthu an sawi.
C.M dawnsawndan tur rel
Lairam Gospel Centenary hmang tur a Chief Minister Pu Lal Thanhawla Lawngtlai a lo kaltur dawnsawn dan tur ngaihtuahin nimin khan Addl.DC Pu Beila Khithie ho in District Level Meeting neih a ni. Chief Minister dawnsawn leh lo thlenna tur ah ruahmanna hrang hrang te an siam nghal.Lairam Gospel Centenary hi tunkar Inrinni khian a lawmnapuiber tan a ni ang.
Journalist Pu Biakmawia a Boral
MJA Champhai District President hlui, tuna General Secretary nilai mek Pu F Lalbiakmawia (49), Editor Dumde chuan nimin zing dar 6:30 khan Septicemia natna avangin Champhai ah a boral.Pu BMA hi Ningani (Nov 15) khan damlohna avangin Champhai Hospital ah dahluh a ni a. Septicemia natna a nei tih an hmuh hnuah Aizawl panpui tum a ruahmanna an neihlaiin a boral ta a ni.Pu BMA hian a nupui Lalthantluangi leh a fate 4 a kal san a. A upa ber Feli Fanai chu zaithiam a ni a. Nimin chhun dar 12:30 khan Champhai-a a chenna In-ah vuina hun hman a ni.
Pu F.Lalbiakmawia sunna hun hi nimin chhun dar 12 khan Lawngtlai Press Club ah MJA Lawngtlai District President Pu V.Lal Lianzuala ho a neih a ni a, Pu Biakmawia sunnan ngawi rengin Minute khat din a ni a, Lawngtlai District MJA te chuan Pu Biakmawia boral chu thinlung taka an tuar thu leh a kalsan tak a nupui fanaute Pathian in awmpui se an duh thu an sawi bak ah Champhai District MJA kaltlangin tuarpuina thu an thawn nghal bawk. District hrang hrang a MJA te chuan Pu Biakmawia sunna hun hi nimin khan an remchan dan angin an hman thu kan dawng.
Friday, November 16, 2012
Taima taka beitute chu midangte hlawhchhamna ah pawh an hlawhtling thin- H.Liansailova
Finance Minister Pu H.Liansailova chuanTaima taka bei tlat te chuan midangte hlawhchhamna hmunah pawh an hlawhtling thin a ti a, chutiang mi tumruh te tan chuan harsatna hi anmahni tibeidawngtu ni lovin chona thar siam sak tu a ni zawk thin a ti, he thu nimin a The Aizawl Post Chanchinbu kum 10 tlin lawmna a hmanpuina ah sawiin Minister chuan,Aizawl Post Editor leh Publisher Pu C Lalrambuatsaiha te chhungkua leh he chanchinbu a lo thawk tawh thin te leh thawk mek te thinlung taka a lawmpui thu sawiin kum 10 lek chhunga chanchinbu chhiarhlawh ber pawl dintu te chhungkaw thawhrimna leh inpekna chu midang te tana entawntlak leh zirtlak a ni, a ti. Ding chhuak tura chakna nei lova inngai, anmahni khaichhuak tura sorkar hmalakna reng reng a thawha thawh chhin hmaa thil tihtheihloh leh hlawhchhampui tura inngai nghal ringawt Mizo mipui zingah tam tak an awm tih sawiin Pu H Liansailova chuan hetiang rilru paih hi a hun ta hle a ni, a ti a. Chanchinbu leh electronic media te hi mipui te thu thar hriatna beng an nih avangin journalist ten thudik leh belhchian dawl an tihchhuah a tul a, mipui te ngaihnawm tih zawng leh hralh a tlak theihna tur ringawt ai chuan a quality ngaipawimawh hmasa tura chahin hmasawn zel tura tan an lakna kawngah chanchinbu miten tha an thlah tur a ni lo, a ti a. A tha zawnga mipui thinlung kaihruaitu ah tang fo tur leh hriatna tha chawlut tu, mipui hmasawnna rawngbawltu ni zel turin chanchinbumite a fuih a bawk.
MCS Main Exam ah tling
Kan hriattheih chin ah Tunhnai a MCS Main Exam neih ah Lawngtlai atangin B.Malsawmtluangi D/o B.Sangkulha Chandmary leh Malsawmtluanga Fanchun S/O J.S. Fanchun Electic Veng te chu an tling, Main Exam a tlingte hian Interview an la hmachhawn leh ang.
National Press Day hmang dawn
Directorate of Information & Public Relations leh MJA General Headquarters tangkawp buatsaihin National Press Day 2012 chu vawiin hian Aizawl Press Club ah hman a ni dawn a.Chanchinthar puanchhuah leh lakkhawm hnaa in hmang zawng zawng te chu tel vek tura sawm an ni.National Press Day 2012 hmannaah hian ‘Freedom of Media towards Communal Harmony’ tih thupui hmanga Pu K.L.Rochama,President, Former Legislators Association of Mizoram (FLAM) Paper buatsaih zirho a ni ang.Aizawl a National Press Day 2012 hmannaah hian I&PR Secretary Pi M. Zohmingthangi, IAS chu khualian a ni ang.
Gospel Camping
BCM Kannan, AOC Veng chuan Pro Pastor V.L.Nithanga Speaker a hmangin November ni 3 atang khan Gospel Camping an nei a, tunah hian chhawng hnihna an nei mek a, chhawng hnihna ah hian Campers 87 an awm.
Rs.5000/- pe
Tunhnai a Haryana a Engineer zirlai, Misual kuttuar, Lawngtlai Bazar veng ami Masthanga chhungte hnen ah CEM chuan tanpuina Rs.5000/- a hlan.Masthanga hi a tha chho zel a,ngaihtuahawm a nilo niin thu kan dawng.
CEM lo haw dawn
LADC a CEM Pu C. Ngunlianchunga , Aizawl lam ah ram tana hna tulpawimawhte bawhzui a zin chu, naktuk Inrinni hian Lawngtlai rawn thleng tur a beisei a ni.
Inbuatsaih chho mek
Nov.24 atanga Lairam Gospel Centenary lawmna puiber CYLA Playground a neih tur ah ngawrh takin inbuatsaihna kalchhohpui mek niin Pandal sak hna pawh zawhfel a ni tep tawh.
Lawmthu sawi
LPS Comedian Search a pathumna A.Lalhlimmawia Thingkah chuan, amah duhsaktu zawng zawng te chung ah lawmthu a sawi.
Chief Minister leh M.P ten MJA Kum 40 tlin Lawmna an hmanpui
Mizoram Journalists Association kum 40 tlin, Ruby Jubilee lawmna Nov.14 a I&PR Auditorium a neihah MJA Founder President Chief Minister Pu Lal Thanhawla chuan a hmanpui.
Chief Minister chuan MJA in hun harsa tak, rambuai thim chhah lai ber su tlanga kum 40 a tling ta chu lawmpuina chibai hruaitu kal ta te leh MJA member tinte chu a buk a. Kum 40 ah chuan puitlin leh puitlin loh a lang tawh thin a, Mizoram chanchinbute pawh a ziak danahte a puitling tawh viau a ni a ti a. Kan ngaihpawimawh tur chu a tam lam aiin a hlutna (quality) zawk hi a ni a ti a. Media hi mipuite zirtirtu, an chanvo dik tak leh mawhphurhna an neihte hrilhhria a, thuam chaktu a ni a, a hna a kan luhchilh anih pawhin journalism ethics hre reng chunga kan thawh a tul a ni a ti. India Danpuiin zalenna min pek hi fimkhur tak leh thiam taka kan hman angai a, thudik tak auchhuahpui leh tarlan hi kan tih tur a ni a ti.
Chanchinbu hian mipuite thil min hriattir a zirin ngaihdan te a thlak sak thei a, chuvangin journalist te mawhphurhna hi a sang hle a ni a ti a. Saptawnga W panga Who (tunge), What (enge), Where (khawnge), When (engtikahnge) leh Why (engvangnge) te hi kan zawm tawk em tih kan inenfiah fo a tul a ni a ti, Sorkar Press Release ah kan innghat lutuk em tihte inngaihtuah a, mahni ngeia kala a hmuna thil va hriat kha a tha ber fo a ni a ti a. Phailamah pawh an mahni ngei kalin, an hriat duhte hriat tumin an nghal em em thin a ni a ti.
Chief Minister chuan tunlai media chak tawh takah hian keini pawhin hma kan sawnin, kan thang hle a. Phailam chanchinbu kan la an lohna ber chu nupui - pasal zawnna (matrimonial column) chauh hi a ni a ti a. Elecronics media chak tak avang hian tawng hrang hrang hriat a, kan Mizo tawng ngei pawh a ziak danah kan fimkhur hle a angai a ni a ti. Chief Minister chuan hmasawn tur kan ni a, hmun danga journalist welfare chungchang te, journalist pension thuah te, mite aia tha zawk neih theih dan kan ngaihtuah te pawh a tha hle ang a ti.
Khualzahawm Pu C.L.Ruala, MP (Lok Sabha) chuan chanchinbu hi mipuite kaihruaitu anih avangin a enkawltu tan ziah tur leh ziah loh tur thliar thiam a, fimkhur a tulzia a sawi a.Phailam mediate nena Mizoram journalistte khaikhin chuan Mizote chu an nghal lo hle a ni a ti a. Phailam mite chu an thil hriat duhah chuan an luhchilh hmiah zel a ni a ti. Mizo tawng ziahzawm chungchangah uluk turin journalist te chu a chah bawk a ni.
Thursday, November 15, 2012
Fisheries Department ten Pu H.Vanlalthaliana ho in NLUP nimin khan an sem
Nimin khan Lawngtlai Town Area a Fisheries Dept.hnuaia Mizoram Flagship Programme NLUP Ist Phase 3rd Instalment dawngtu mi 40 te hnenah Rs. 27800/- theuh in sem ani. Nimin a Pawisa sem zawng zawng hi Rs. 11,12,000/- ani a. Hemi pual a huntawite District Agriculture Office Conference Hall Lawngtlai a neih chu Pu Zamlova DFDO,Lawngtlai chuan kaihruaiin ,hun hmanpuitu LADC a Fisheries dept changtu Executive member Pu H.Vanlalthaliana chuan thusawiin," Eizawnna ngialnghet kan neih theihnan Sawrkar in hma min laksak ang ngei hian a hlawhtlinna tur in kan thawh ve angai ani ati a,District Council pawhin hmala tak tak tu tan chuan kawng a zawn sak reng ani tiin, sangha khawitute pawh in in pawisa dawn hi a nihna leh in dawn chhan ang tak a in hman a, in tundin nan in hman ka duh in ka ngen che u ani ati .Fisheries dept Lawngtlai hian karleh lam ah Lawngtlai khawthlang lam leh khawchhak lamah NLUP Beneficiaries te hnenah sem leh nghal an tum.
Thisenpe
Nimin khan Govt. Region Higher Secondary School (GRHSS) a NSS Unit te chuan a mamawh apiangte hman tur in Thisen Unit 27 an pe. Thisen petu hi mipa 19 leh hmeichhia 8 an ni a.
District Hospital a thawktu Dr.H.Lalrinfela leh a thawhpui ten GRHSS Hall ah kalchilh in thisen hi an laksak ani. Kumin ah hian Blood Donation Camp hi Lawngtlai ah vawi 23 neih ani tawh ani.
DC in Meeting ko
Naktuk chawhnu dar 1 hian tum dang a la awm ngai zen zen lo Meeting pawimawh tak Lawngtlai DC chuan ko in, Lawngtlai khawpui leh District in harsatna hrang hrang a neih te sutkian dan tur ngaihtuah a ni dawn.
Centenary Ruai theh
Vengchhungah chhiat tawk an awm vanga Tualchhung Kohhran dangten Centenary Ruai an theh rual a theh ve theilo LIKBK Centre Church te chuan nimin khan Pathian hnen ah lawmthu sawiin Gospel Centenary pual in ruai an theh.
V.C ten Quarry nei
Paithar V.C chuan khawtlang tana hna tangkai thawhna tur atan a Lung an mamawhte lakna turin VC hmingin Quarry an nei a, he Quarry atang hian Vengchhak lam panna kawng Boulder phah tur lung an la mek.
Wednesday, November 14, 2012
Lairam GOSPEL CENTENARY lawmna kalmek ah LIKBK Local Church ten awmnikham in hun an hmang.
Nimin khan LIKBK Local church tinte chuan LIKBK Assembly ruat angin Local Church tinah Lairam a Chanchintha luh kum 100 na champha (1912-2012) chu ropui leh urhsun takin ruai nen an lawm. Local church tinah Centenary lungphun hawn ani a,Kohhran thenkhat Centenary Hall sa te pawh in hawnna an nei nghal bawk. Centenary thupui " A thlawnin in hmu a, a thlawn in pe chhuak rawh u" Matthaia 10:8 chu thupui a hmang in Kohhran hrang hrang ah sermon ngaihthlak ani. zing inkhawm hi zaikhawm in chhunzawm ani a, Local church tinah ruai buatsaih ani Lawngtlai Bazar Central Church ah erawh chhiattawk an awm avangin vawiin ah Ruai hi an theh ang. Gospel centenary lawmna pui ber hi November ni 24-27 hian CYLA Playground ah neih ani dawn a. Centenary lawmna tur a inbuatsaihna hrang hrang pawh zawh fel thawkhat tawh niin, Baptist World Alliance General Secretary Rev. Dr. Neville Callam leh Asian Pacific Baptist Federation a General Secretary Rev. Bony Resu leh Rev. Dr.Chhum-awi, Gen. Secretary, Global Chin Christian Fellowship, Rev. Kabi Gangmei, Director, Asian Pacific Baptist Aid ten Lairam a chanchintha luh kum 100 na champha hi an rawn hman pui ang Lairam Gospel Centenary lawmna puiber hi Chief Minister Pu Lal Thanhawla'n a hawng ang.
Engineer zirlai tawhsual tawk zing ah Lawngtlai mi 2 an tel
Pathianni tlai 5:30 vel khan Shree Siddhivinak Engineering College, Shahpur-Bilaspur ,Yamuna Nagar, Haryana a Mizo Engineer zirlai mi pathum Masthanga Lawngtlai Bazar, Robin V.L Hrina Lawngtlai Electric Veng leh Gokul Pun(Gorkhali) Lunglei te chu an bajar haw lam Hmaituam tu tihhriatloh mi 9 vel in an suam a, Masthanga hian hliam natak a tuar a, a Pum ah chemte a vih a ni a, a Ril khawih a, Robina hian a Ban ah vih a ni bawk a, Gokul-a hi chu vanneihthlak takin hliam na lutuk a tuar lo.S.S.G.I College ah hian mizo 23 awm in, Diwalli chawlh hmang tura an thiante zawng zawng Delhi lam a an kal hnu a thil thleng a ni. Suam tawkte leh mizo dang 2 te chu Zinchhuaklo a College a chawlh hman tum an ni a, hliam tuar Masthanga hi a thianten theih ang ang a buaipuiin, Delhi a Mizo awm te nen inbepawp in theihtawp chhuah a hmalak a ni a, Nov.12 tlailam ah AIIMS Delhi thlenpui niin hemi zan vek hian zai nghal a ni a, chanchin ziaklai hi chuan a ngaihtuahawm em em loh niin thudawn a ni. Delhi lam a LIKBK Pastor bak ah Mizo Officer leh Zirlai awmten theihtawp chhuah a buaipuiin Lawngtlai lam ah DC pawh in theih ang ang a hmalakpui a inhuam reng thu sawiin, inlengte thingpui lum nan Rs.2000/- a pe. Masthanga Nu leh Pa te chuan an fapa in tawhsual a tawh vanga an mahni lainat a buaipuitu zawngz awng te chung ah tihtakzet in lawmthu an sawi.
NLUP Semdawn
Vawiin hian Fishery Department hnuai a NLUP dawngtur te hnen ah semchhuah a ni dawn a, Agriculture Confenerence Hall ah LADC a Executive Member Pu H.Vanlalthaliana ho in semchhuah a ni ang.
MJA Hunpui Spl.Conf.&Jubilee
Vawiin hi MJA Hunpui a ni a, chawhma lamah MJA Special Conference neih a ni ang a, chawhnu dar 1:30 atangin Information and Public Relations Dept. Auditorium-ah MJA kum 40 tlin, Ruby Jubilee lawmna inkhawm neih a ni ang a, MJA President hmasa ber, Pu Lal Thanhawla, tuna Chief Minister chu khuallian a ni ang a, Lok Sabha Member, Pu CL Ruala chu khual zahawm a ni bawk ang.
Mizoram aiawh tur a Chakma dah MSU in an duhlo
Mizo Students' Union (MSU) General Headquarters chuan Hmarchhak mite sahimna tura Delhi Police in Special cell for North East a dinah Hmarchhak State hrang hrang aiawh a a ram mi leh sa diktak te an awm laiin Mizoram aiawh tur (Co-Ordinator)a Chakma mi pahnih Lokesh Chakma leh Binny Chakma te dah an ni chu hrethiam lo in Delhi Home Minister hnenah leh Commissioner of Police, New Delhi te hnenah a rangthei angber a Mizo ngei dah turin leh Chakma mi an lo dahte an nihna hlip rang turin ngenna a thlen. Hemi chungchang ah hian Delhi lama Zirlai hruaitute leh Mizo Police Officer liante pawh MSU hruaitute nen inbe pawh rengin DMZP pawhin Emergency Meeting a nei ve thuai dawn tih thulakna chuan a tarlang.
MNF Thalai ten enfiah ngaiin an hria
MNF Thalaite chuan Thingdawl-a Nursing College (General Nursing and Midwifery ‘GNM’) sak danah thil felhlel a awm em tih, RTI hmangin zawhna kan siam a. He hna thawh nana sum sanction Rs. 24,941,800/-(vaibelchhe hnih nuai sawmli pakua singli sangkhat zariat) senna Nursing College, Thingdawl, Contractor - Pu F. Sangkunga, Class - I Contractor, Reg. 105/ENC/PWD, Venghlui, Aizawl tia Work Worder pekchhuah a nih laia, Health Minister Pu Lalrinliana Sailo U, Pu Lalnghaka Sailo S/o Sailothanga Sailo(L) -in he hna hi a ma tel vena leh, Contractor mi 4 zinga pakhat nia insawia, November ni 9, 2012 (Friday)-a MNF Thalaite min hrilh lawi si hi mak kan tiin, he hnathawh dan chungchang hi enchian ngai hlein kan hria tiin thuchhuah an siam.
Lengpui Airport ah Pawisa thahnem tak kengtu mi 2 man
Nov 12 khan Air India thlawhna hmanga Lengpui Airport atanga Kolkata pan tur passenger 2 te chu Airport Security ten an rinhlelh vanga an flight cancel sakin, anmahni leh an pawisa ken te nen Sairang Police Station ah FIR theh lutin nimin vek khan man nghal an ni.Heng mi pahnih, R Zohmingthanga (42), leh Lalhmangaiha (51), Zokhawthar ve ve te hi Lengpui Airport atanga Air India thlawhna hmanga Kolkata pan tur an ni a, EPIC (Elector's Photo Identity Card) lem an hman avang leh pawisa fai Rs. 21,20,000/- (Nuaih sawmhnih pakhat leh singhnih) lai an ken chu an hmanna tur an sawi chian theih loh avang in Airport Security te hian an man a. An EPIC lem hman te hi a tualchher hle a, han en mai pawhin a lem a ni tih a hriat hle tih thudawnna chuan a sawi.
Thursday, November 1, 2012
Driver te chu an lakah mipuiin rinna an nghahngam nan ZDU Lawngtlai chuan hma a la thin
Nimin zing khan Lawngtlai Bazar a District Merchant Office ah Zoram Drivers Union(ZDU) Sub-Hqrs.Lawngtlai Kum 2013-2014 chhung hruaitu thar thlanna an nei a,he hun hi ZDU Hqrs.Aizawl a Hruaitute Pu F.Zakhuma leh Pu Zirkhuma leh Lunglei atangin Hruaitu 2 ten an hman pui a,Hruaitu thar an thlante chu President- Pu J.Rohlupuia, Vice President- Pu C. Lallianchia, Secretary- Pu C.Lalliankhuma,Asst Secy- Pu H.Remmawia. Treasurer- Pu N.Lalropuia leh Finance Secretary- Pu P.Zohminga te an ni. Lawngtlai ah hian ZDU Member 36 an awm mek a,Driver te inzirtirna kawngah theihtawpin hma an lola thin a,Driverte chu Mipui rawngbawltu pawimawh tak an nih avangin Rui chunga Mipui rawngbawl lo tura inngen in,an lakah mipui ten rinna an nghat ngam tur ani tiin tan an lak reng thu Pu J.Rohlupuia President thlan thar chuan a sawi.ZDU.Hqrs hruaitute hnen atanga report ngaihthlak anih danin, tun dinhmunah Mizoram pumpuiah ZDU Member hi Sing chuang an awm mek a,Member 293 boralte Rs Nuaih khat theuha an ral tawh thu ngaihthlak niin, Sub- Hqrs 7. Branch-4, leh Unit-6 an neih mek thu leh Ngawlveite enkawlna hmun Damna In,Zuangtui ah Ngawlvei 357 an enkawl mek thu ngaihthlaka ni a,Kumtin Road Safety Week hlawhtling taka an hman theih thin thu report ngaihthlak ani bawk.
Nov.8 ah MNF leh PC in chhunfin dawn
MNF, National Executive chuan, PC party nen in chhunfinna tur a pawmpui a, November 8, 2012 hian Aizawl Vanapa Hall-ah party pahnihte hi an in chhungfin ang.Nimin a Mizo Hnam Run Aizawla MNF National Exectuive Comtt. an President Pu Zoramthanga kaihhruai chuan, Pu Lalhming thanga kaihhruai PC Party in, MNF Party nena in chhunfinna tur rawtna lehkha an thehluh te thlirin, a bo a bang awm lovin an pawmpui.MNF President chuan, PC Party nena an indawr dan report pe in, PC Party in Sixth Basic Need alo vahvaihpui tawhte chu MNF in a chhawmchho zel tur thu leh, Mipui leh Pathian zara sorkarna an chan phawt chuan an tih tur tho tho anih tur thu a sawi a.PC Party a nihna nei te dinhmun tur pawh chiang taka sawiho a nih thu sawiin,Pu Zoramthanga chuan ‘An inthlahrung mah mah a ni’ a ti .
Hun pawtsei
Election Commission chuan E/Roll siam mek ah inthunluh dil tute tan Noverber Ni 20, 2012 thleng hun a pawtsei.
Saiha ah Office kang
Kum 1996 a cheng nuai 4 chuang senga sak District Employment Office, Saiha chu nimin zing dar 3:00 vel khan a kang, kangmei chhuah chhan hi hriat chian nilo mahse Electric Current kalsual ni ngeia hriat a ni a, Fire Department leh mi tlawmngai kalkhawm ten theihtawp chhuaha kangmei an thelh hnu-ah he kangmei hi thelh mih a ni ta a ni.He Office Building hi chhawng hnih niin a chung zawk hi Office a hman a ni a, a hnuai zawk hi Office Staff chhungkaw khatin an luah mek a.Office Bungrua engmah chuh hman a ni lova, Office bungraw kang zing ah hian I.T.I.Training Materials thleng thar Rs. 70,000/- man hu vel pawh a kang ral a ni.
Opium man
Nimin khan District Excise & Narcotic Deptt. Saiha ten Indica MZ 01 D-2080 atangin Opium kg 2.50 leh Tualchher Silai pakhat an man.
Wednesday, October 31, 2012
LADC a CEM in,Mizoram State Boxing Championship Aizawl a neih a hawng
34th Mizoram State Boxing Championship chu nimin khan Aizawl a Hawla Indoor Stadium ah tan a ni a, He championship hi Pu C. Ngurlianchhunga CEM Lai Autonomous District Council chuan khuallian niin a hawng a, LADC a CEM chuan Sorkar in infiammite hmasawn nan a ruahmanna hrang hrang a kalpuite chu chhuanawm a tih thu te, Boxing chu khawvel huap pawh a Mizoram pholangtu langsar tak a nih thu leh infiammi ten tihtakzetna te, insumtheihna leh tumruhna nen ke an pen a pawimawh thu a sawi. Chief Minister leh Sport Minister te hmalakna chu chhuanawm a tih thu CEM chuan sawiin,District tin a Boxing Ring dah a ni chuan Boxing lam ah hmasawnna a thlen nasa hle a ni a ti. Catch Them Young Policy chu kumthar lam ah chuan District tin ah chak taka kalpui theih a beisei thu a sawi a, kum 2013 a Mizoram State Boxing Championship chu Lawngtlai a nghat turin thuneitute a ngen nghal bawk.He Championship ah hian Sub Juniour ah Mipa 134 leh Hmeichhia 44 te tel thei in Seniour Mipa ah 55 leh Hmeichhia 12 te an in lan bawk in Bozer 245 in lan theiin Bouts 203 ah then a ni, Pu Ngurlianchhunga chuan MIZBA hruaitute hnen ah Rs20000 a hlan bawk.
Lai Students Hostel sakna tur First Instalment Release a ni tawh.
Aizawl a Lai Students Hostel sakna tur a LADC Sorkar hruaituten hma an lakna kalzel ah Hostel sakna tur Cheng Nuai 632 ruahman atangin First Instalment ah cheng Nuai 214.82 Release a ni tawh tih LADC a CEM Pu C.Ngunlianchunga chuan The Lawngtlai Post a hrilh a, CEM chuan zirlai naupang 400 atanga 500 vel awmtheihna turin Hostel hi saktum a ni a ti a, Lai District in kawng hrang hrang a hmasawnna rap a, State leh central sorkar duhsakna a dawn ah ram mipuite chu Pathian hnen ah lawmthu sawi turin CEM chuan a sawm.
DoNER Minister lokal dawn
DoNER Minister Paban Singh Ghatowar chuan ruahmanlawk ang chuan thlathar Ni 6 hian Lawngtlai a rawn tlawh dawn a,DoNER Minister hian Lawngtlai khawpui By-Pass Road laih tur a ruahman, cheng Vaibelchhe 12 sen na tur lungphum a phum ang
CJM thar
Chief Judicial Magistrate Lawngtlai Pu Liansangzuala chu hmundang ah sawn a ni a, CJM Lawngtlai atan Vanlalena dah niin, naktuk atang hian mawhphurhna a la nghal dawn a, CJM thar hian Lunglei nen a kawp hrih ang.
Oil man thar
Lawngtlai ah MS Litre 1 Rs. 67.10 chu Rs. 67.39.a tihsan a ni a, XP Rs.76.10 chu Rs. 76.39. niin HSD litre 1 Rs.46.22 chu Rs..46.39 niin XM Rs.60.56 chu Rs.60.74 a ni tawh.
Power that beisei
Dan pangngai angin Mizoramin Phai lam atangin Power MW 58 vel a hmuh leh theih beisei a ni a, Mizoram atanga siam chhuah Power MW 11 vel nen mumal zawkin Power neihtheih a nih leh tawh beisei a ni.
Ar lakluhin harsatna siam
All Mizoram Poultry Farmers & Dealers Association (APFADA) chuan Mizorama ar vulhtute harsatna chi hrang hrang zingah state pawn atanga ar puitling lolut thin leh khuahkhirhna mumal awm si lo chuan tualchhung ar vulhtute harsatna a siamsak nasa tih an sawi.
Monday, October 29, 2012
LADC Chairman Car chesual ah Driver a thi
Inrinni zan dar 7:30 vel a Lawngtlai a Lai Autonomous District Council, Chairman Pu F.Rohnuna Motor kawllai Swift Car MZ-07 / 1117 chesual ah Motor khalhtu B.Lalhumliana kum 25, B.Cheuvunga(L) fapa Pangkhua chu a boral ,Lai Autonomous District Council Chairman Pu F.Rohnuna, Aizawl a zin haw chu Lawngtlai a thlen hnu ah Aizawl a Driver a hruai chu, Chairman driver tho B.Lalhumliana hian an In lam ah a thlah a, a haw lam chu Lawngtlai Council Veng leh Lawngtlai Vengpui inkar kawng ah kawngthlang lam ah tlanliam in, feet 300 vel a lum a, kawnghnuai a Pu Vanlalkima te In kawt ah a tla thla a, motor hi a chhe hne hle a, Motor ah hian midang chuang an awmlo. Motor khalhtu B.Lalhumliana hi mitlawmngai ten Christian Hospital Lawngtlai an panpui hnu ah a thi. Chetsualna thlen chhan hi hriat a ni hrih lo, B.Lalhumliana ruang hi a zan la la in an khua Pangkhua panpui nghal a ni a, ruang phurhna tur leh tulpawimawh dangte LADC Chairman Pu F.Rohnuna hian a ngaihtuahsak a, chetsualna an tawh vanga chhanchhuahna leh chhawmdawlna hna chi hrang hrang thawktu mitlawmngai te chung ah LADC Chairman Pu F.Rohnuna chuan lawmthu a sawi.
LIKBK Pastor Bial khawmpui neih a ni
Oct 25 atanga tan LIKBK Bial Inkhawmpui chu Pastor bial hrang hrang ah neih niin nizan khan a tiak Inrinni khan Rorel ani a.Bial khawmpui hi Pastor Bial hrang hrangah neih niin,Lawngtlai Khawpui ah chuan AOC Pastor Bial chuan Electrict Veng Biakin ah an nei a,Vengpui Pastor Bial in Bethel Lawngtlai-I ah neiin Chanmari Pastor Bial chuan El-Bethel Kohhran ah an nei a.College Veng Pastor Bial chuan Penniel Lawngtlai-IV Biakin ah an nei bawk.Rorelna hunah hian Kohhran inrelbawlna chi hrang hrang ngaihtuah ani a, Political Education neih chungchangte, Chanchintha Puandarh kawnga Khawvel Huap Rawngbawlna zauzawk a hmalak thar chungchangte an ngaihtuah a,Bial tinah Upa Thlan dil Kohhran an awm deuh vek bawk.He Bial Khawmpuiah hian 'A thlawnin in hmu a, a tlawnin pe ang che u" tih chu Pastor bial tin ah hman a ni.Tun dinhmunah LIKBK ah hian Kohhran ( Local Church) 97 a awm mek a,Kohhran Member hi Singhnih leh Sangnga bawr vel niin thudawnna chuan a sawi.
ABC khawmpui
Baptist Church of Mizoram, rorelna sangber dawttu Area Baptist Council, Zirtawpni atanga tan chu nizan khan a tiak. Baptist Church of Mizoram hnuai ah hian Area 12 awmin Inrinni khan rorel a ni a, thu passed zing ah rorelna sangzawk Assembly a thlen tur a tih a awm nual. Lawngtlai Area Baptist Council chuan khawmpui hi Lawngtlai Bazar BCM Biak In ah an hmang a, Nimin Pathianni chawhma khan Rev.K.Lalbiakchhawna'n Upa 12 a nemnghet a, chawhnu lam ah Lalpa zanriah sacrament an kilho, Lawngtlai Area Baptist Council khawmpui ah hian thupui atan Rinawmna tih hman a ni.a, nizan khan Rev.Lalhmunsanga hnen atangin thuchah ngaihthlak a ni,LABC ah hian Palai kal an thahnem hle.
A.Lalhlimmawia, Final a lut
LPS Comedian Search neih mek ah Lawngtlai District atanga tel A. Lalhlimmawia, Thingkah chu Final Round a inlan turin a tling;Final a tling dangte chu Lalhmingmawia, Tuahzawl, Lalduhawma, Aizawl Dinthar te; H. Malsawmtluanga, Serchhip Sailiam te; Laljoela, West Phaileng leh Lalnunsanga, Ramhlun North, Aizawl te an ni.
MNF ah lawmlut dawn
Lok Sabha MP hlui Dr. H Lallungmuana chuan MNF party zawm dawn a, ruahman lawk ang chuan vawiin hian Mizo Hnam Run-ah MNF President Zoramthanga'n a lawmlut ang. Vawiin vek hian Pu Lalhmingthanga, Ex-MLA kaihhruai PC party chu MNF-ah lawmluh an ni dawn bawk
CJM thlah dawn
Vawiin chawhnu hian Pu Liansangzuala CJM thlahna hun DC Conference Hall ah Lawngtlai DC Pu Hmingtea ho in neih a ni dawn.
Gas Connection sing 2 vel suspend
Indian Oil Corporation Ltd. chuan Gas neitu hriatchianna tur (Consumer verification) a kalpui mekah connection sing 2 vel chu a dik tawklo nia hriain a suspend tawh a, heng a suspend te hi dan pangai anga pe leh turin Food, Civil Supply & Consumer department chuan IOC hotute an ngen mek.
Mizoram Journalist dem
London Olympic boxing-a Bronze Medal latu MC Mary Kom chuan Mizoram Press mite chu a thusawi a dik lova ziakah puhin, Mizoram press mite an insawifiah a phut a, Mizorama kal a tum tawh loh thu Manipur press mite hnenah a sawi. Hetih lai hian, Aijal Club-a Press Conference a neiha tel press mite chuan Manipur press mite a demna thu Mary Kom hian a sawi ngei tih leh a sawina video pawh hmuh tur a awm ngei thu an sawi thung.
MPCB in phalna pe
Oil India Limited-in Maubuang leh Thenzawl inkara Oil emaw Gas emaw a awm leh awm loh an laih chhinna tur atan Mizoram Pollution Control Board chuan kum khat atan phalna a pe.Helai biala oil leh natural gas zawnna atana a hmunhma buatsaih hna hi thawh mek a ni a. Oili leh Gas lo awm ta sela a laih chhuah hna thawhna atan Pollution Control Board hian a tul angin phalna hi a pe chhunzawm thei dawn a ni.
Kawng siamthatur in Sorkar phut
Mizoram Truck Owners Association chuan Inrinni khan Bawngkawna an pisa-ah General Assembly an nei a, an thu pass zingah Mizoram chhunga National leh State Highway-te chu a chhiatna a rei lutuk tawh avangin lirthei leh mipuiin an tuar niin an sawi a, kawng a chhiat avanga lirthei chesual-ah mi an thi nual tawh nia sawiin, kawngpui chhe lutuk chu sorkar-in rang takin siam nghal se an duh thu an sawi bakah, lei tam tak chhe lutuk leh zawh ngam mang lohte pawh siam tha turin sorkar an phut.
MPC Thalai ten Thudik leh awihawmlo an an ngai
MPC thalaite chuan tun thla ni 18-a Tanhril a Parl. Secretary, Pu Lal Thanzara thusawi nia an sawi, “Mizoram hi North East-ah kawng leh power-ah kan tha lawr lak” a tih chu thil dik lo leh awihawm lo niin an sawi. Thuchhuah an siamah hmarchhak state hrang hrangah Mizoram mite zin veivakin an kal reng a, state dang kawng leh Mizorama kawngte chu an khaikhin reng niin a sawi a, kawlphetha siam chhuah zatah pawh Mizoram chu a dinhmun chhe ber niin an thuchhuah ah an tarlang a ni.
PHE Minister in MSO Gen.Conference a hmanpui
Laki khua a nghah 25th MSO General Conference nithum awh tur ( 24 - 27, October, 2012) chu Pu S.Hiato, Minister chuan khuallian niin a hman pui.Minister chuan General Conference Silver Jubilee lungphun hawngin, MSO Gen.Hqrs buatsaih“ Vyphao Magazine” a tlangzarh nghal bawk.Conference hman zawh hian Palak bial khaw hrang hrang Khopai, Ahmypi, Zawngling, Tuipang, Theiri leh Theiva te tlawh nghalin, mipuite chu sawrkar hmalakna tawiawm tha a, kutdawh rilru paih a, mahni intodelh tum ngei turin a chah.
Thuampui ah tharum thawhna a thleng
Inrinni tlai khan Aizawl Thuampui Veng ah BRTF (Pioneer) motor-in naupang Suraj Karki s/o Bhola Kari chu a chil a, Aizawl Civil Hospital panpui a ni a, FirstAids peka chhuahtir a ni a, a nu leh pa te an ngaithat loh vangin Greenwood Hospital ah admit a ni.Hemi chungchangah hian a chiltu Phillips Soren chu BRTF Camp ah a tlanlut a, Traffic Police hnenah an pe lawk duh loh a, mipui thinur vangin Gypsy soft top pakhat leh Bolero pakhat chu a kang a; Gypsy hard top pakhat a chhe nual a tui phur motor darthlalang a keh bawk. Wet Canteen chu a kang ral ral vek a, BRFT Clothing store, thawmhnaw thahnem tak an dahna leh Ration store pawh a kan bakah building dang pakhat a kang bawk. Mipui pungkhawm leh Police te nasa takin an innawr buai hnuah Police te hnenah naupang chiltu hi hlan a ni.
Monday, October 15, 2012
Vawiin hian V.C 5 ah By-Election neih a ni dawn
State Election Commission in ruahmanna a siam angin Lawngtlai District a VC 5 a By-election neih tur atan tukin zing dar 7 atang hian Vote thlak tan a ni ang. CADC a VC pahnih ah chuhtum a hmingpe 25 awmin LADC a VC pathum ah chuhtuma hmingpe 18 an awm a, inhuhdawkhun tawp ah hmingpelut atangin inhnukdawk an awmlo a. VC panga ah hian Congress in Candidate 20 neiin MNF in 11 an nei a, Independent Candidates 12 an awm bawk.CADC huamchhung a Nalbonya Voters 227 awm in VC Seat 5 a awm a,VC thiah vanga inthlan ngai Jamersury ah Voters 327 VC Seat 6 LADC huamchhung a VC thiah Lungpher Voters 965 Seat 7, Member boral vanga hmunruak hnawh khah nan a inthlan ngai Siachangkawn ah Voters 621 an awm, member pakhat thih vanga bawk a thlan ngai Saizawh ‘E’ ah Vote neithei 165 an awm bawk. Venhim uluk ngaizual Polling Station a awm lo. District Election Officer Pu B.Lalhmingthanga chuan hriattir a tihchhuah ah, Vote thlak hun hi tlai dar 4 thleng a ni dawn a, vote thlak zawh hian chhiar zui nghal a ni dawn a, engemaw vanga inthlanthat ngai a awm a nih chuan naktuk ah vote thlak a ni ang. Tuntum a VC inthlanna neih tur hi State Election Commission hnuai a Council Area a VC Election neih hmasak ber tur niin kan hria.
LCMC a Deluxe Cabin CEM in hawng
Oct, ni 12 khan LCMC a Deluxe Cabin tur a ruahman chu CEM PU C.Ngunlianchunga’n a hawng.He Deluxe Cabin hawnna inkhawm hi Rev. Dr.LH.Lalpekhlua Associate Gen. Secretary i/c Missions LIKBK chuan a kaihruai a, Pathian ropuinan leh Damlo ten damna an lo channa hmun ni turin LADC CEM Pu C.Ngunlianchunga chuan Ribbon chep chat in a hawng. CEM chuan mi inpe te avanga Building thar hawng thei a kan awm hi a lawmawm a, kan ram ah mahni in bul leimin pawh sawrkar kan pun a, keimahni tihtheih rengah pawh kan sum sen kan hreh avangin a theih ang ang a sawrkar nawr in hma kan la thin a, chutiang nilova midang phutna tel hauh lova Pu H.Tuma te pafa inpekna hi a ropui tak zet ani, engkimah a petu ni lova a dawngtu nih duh vek ram ah kan awm a, chutiang kar a malsawmna LIKBK Kohhran in a dawng hi a lawmawm hle ani ati.Pu C.Ngunlianchunga chuan kan ram ah malsawmna tamtak lo kal mek ah hian a ram neitute hian Dikna, Rinawmna leh Thianghlimna nen a kan lo hmachhawn a tul tak zet ani ati bawk. He hun ah hian Rev. C. Hrangzuala Executive Secreatry, LIKBK chuan report pe in, He Building hi Pu H.Tuma tuna Australia a awm mek chuan a nupui Diana Grace hriatrengnan a Pawisa a thawh atang a sak ani a, a len zawng hi a dung 60 ft, a vang 28 ft niin, LCMC Deluxe Cabin tur a ruahman ani a, Room Paruk (6) a awm dawn thu tar lang a, a vai a senso chu Rs. 17.00 lacs anih thu a sawi. Pu H.Tuma te chhungkua hian he Diana Grace Tuma Building hi LIKBK Assembly kutah an hlan nghal ani.
Inkhawmpui
Presbyterian Kohhran Rorelna sangber dawttu Presbytery chu nimin Pathianni hmang khan neih a ni a, Chhimtuipui Presbytery chu Saiha ah neih a ni. LIKBK Naupang Pawl Sangau Bial inkhawmpui pawh nimin Pathianni hmang khan neih niin He Inkhawmpui ah hian Speaker atan Rev.A. Khawlrimawia (Sangau LIKBK Bialtu Pastor) hman a ni a, Thupui atan ‘Naupang dinhmun - Lalpa ah’ tih hman a ni.
Hnatlangpui ko
Lairam Gospel Centenary lawmna atan CYLA Playground a Pandal sak hna tan turin naktuk hian Hnatlangpui koh a ni. Centenary lawmtur hian kawng hrang hrangin inbuatsaihna kalpui mek a ni.
Journalists Meet
Tunkar Zirtawpni khian Chhimbial Journalists Meet, Saiha ah neih tur a ruahman niin, Saiha,Lawngtlai,Lunglei leh Hnahthial a Chanchinbumite kimtaka telturin an inhriattir.
YLA Games zo ang
YLA Games 2012 chu ruahsur vangin zawhhun tur a ruat ah zawh hman a nilo a, vawiin lam hian Games hi zawhfel hman beisei a ni
Friday, October 12, 2012
District Council Enquiry Commission leh LADC hotute inkawm
Nimin khan LADC hruaitute leh District Council Standing Inquiry Commission te chu CEM Pu C.Ngunlianchunga Office Chamber ah an inkawm.District Council Standing Inguiry Commission an Chairman T.Gupta leh Member Pu Zahre leh Member Secretary Pu Ringliana te chuan LADC a MDC leh mi pawimawhte in kawmna ho naah hian Inquiry Commission report te thlir lawk ani a,LADC hotute chuan Commission report lailawk chu tha an ti a,pawm theih tur anih thu an lo hrilh a,Pu Hmunhre Vice Chairman,Planning Board,LADC chuan India ram hmarchhak state pasarihte zinga Ram kilkhawr ber an nih thu sawiin, India sawrkar hriat phaka 6th Scheduled a khungluh annih chu lawm ngawih ngawih tur an nih thu a sawi a.6th Scheduled in a phal chin Developing Departments te chu Autonomous Dist.Council hnenah hian hlan vek nise a that thu a sawi a,hemi titur hian 6th Scheduled Amendment angai a,chu mi titur chuan Home Ministry in an buaipui mek chu lawmawm a tih thu asawi a. Lai,Mara leh Chakma District Council hruaituten Assam-a District Council Pakhat Bodoland Territorial Council thu neihna ang chiahin 6th Scheduled ah khung lut ve se tih an lo sawiho tawh thu a sawi bawk.CEM Pu C.Ngunlianchunga chuan Inquiry Commission ten thahnem ngai taka hma an laksak naah lawmawm atih thu a sawi a,LADC in hmasawnna tura hma a lakna tamtak te chu a hlawhtlinna an nghah mek thu leh,Ramin hma a sawn ngei theihna tura chaktaka hma lak an tum zel thu a sawi bawk.
Lawngtlai ah SIRD buatsaih, Workshop neih a ni.
Nimin khan DC Conference Hall Lawngtlai ah State Institute of Rural Development (SIRD) Kolasib bultum in District Level workshop on Lab- to -Land Initiative tih thupui hmangin District Level leh Block Level a Core-Group member te tan Sensitization Workshop neih ani,workshop ah hian Centrally Sponsored Scheme(CSS) hnuaia hmalakna te District Level leh Block Level a Core- Group member te mawhphurhna leh Plan tha zawk a siam leh kalpui dan turte zirtir anni a, Central Sawrkar in Planning Policy thar a mipui nawlpuite pawimawhna leh Planning a tih tur an neih te kalkhawmte hnenah hian an sawi bawk Pu Lalramnghaka Director SIRD Kolasib in zirtirna pe in, Workshop hi Pu Beila Khithie Addl. DC in a hawng a, Pu Thangchem Zathang, Project Director DRDA Lawngtlai in workshop kalphung a sawifiah bawk.
CADC thiatturin ngen
MNF President, Pu Zoramthanga’n ramri hung chungchanga dik lo taka zangnadawmna pek a nih dan, CBI-in a chhui theih loh tura lehkha pawimawh haltu-a a puh, CADC Executive Member-te chu thubuai siamsaka man tur leh, CADC chu thiat turin Larsap a ngen. Pu Zoramthanga chuan Larsap chu Bangladesh ramri hung avanga zangnadawmna pek chungchangah CADC hotute’n anmahni leh an chhungte tan pass lem siamin Rs. 11,00,00,000 zet an la niin a hrilh.
C.M hoin E/Roll tha neihdan tur sawiho
Nimin khan Chief Minister Pu Lal Thanhawla chuan a office ah Lawngtlai, Lunglei, Mamit, Kolasib leh Aizawl District DC te leh Central YMA hruaitute meeting a neih pui. Meeting ah hian electoral roll revision chungchang an sawiho a. Ram laili hmun tam takah voters punna tlemte anih laia ramri hrul lama an pung nasa chu sawiho niin ramri hrula voter pung vak hian ram venhimna chungchangah pawh harsatna a thlen thei a, chuvangin Chief Minister chuan DC te chu an bialah fimkhur tur leh fet hle turin a chah. Hei hian inthlanna felfai leh thianghlim, MPF te duhdanin kan neih theih phah ang a ti.Chief Minister chuanMyanmar khua leh tui voter ni bawk, Bangladesh khua leh tui voter ni bawk te leh India State dang ami voter nilai te kan ramah electoral roll ah an chuang thiang lova, India Danin a khap a ni a ti. Electoral Roll thianghlim leh felfai siam tura fimkhur turin a chah a. Inphu lo taka electoral rolla pun hi ram tan leh India pumpui tan a hlauhawm a ni a ti.
SSASWA Gen.Conference
SSA Staff Welfare Asoociation Lawngtlai District chuan October Ni 17 khian YLA Hall ah General Conference an nei dawn, DC, Pu Hmingtea chu khuallian tur a beisei a ni.
Disaster Reduction Day
Vawiin hi International Disaster Reduction Day a ni a, chhun dar 1 ah DC Conference Hall ah Day pual hian inkhawm buatsaih a ni anga,CEM in a hmanpui ang.
Village Council By-Election atan inpeihfel
Lawngtlai District a VC 5 a By-election neih tur atan ruahmanna peihfel ni tawh in, karleh Thawhtanni khian Vote thlak a ni ang. CADC a VC pahnih ah chuhtum a hmingpe 25 awmin LADC a VC pathum ah chuhtuma hmingpe 18 an awm a, inhuhdawkhun tawp ah hmingpelut atangin inhnukdawk an awmlo. VC panga ah hian Congress in Candidate 20 neiin MNF in 11 an nei a, Independent Candidates 12 an awm bawk.
Thursday, October 11, 2012
MPF hruaitute leh MDC te an inkawm
Nimin khan Mizoram People Forum(MPF) Lai Autonomous District Forum hruaitute chuan LADC a MDC te an kawm. MDC te hi LADC CEM Pu C.Ngunlianchunga Office Chamber ah an kawm a, Rev. H.Lalsangliana President MPF Lai Autonomous District Forum chuan kaihruaiin, he an inkawmna ah hian in MPF lam atangin Point 10 MDC ten an chhan tur zawhna siam ani a, heng zawhna te hi MPF Member kalte atanga chanvo insem a zawh anni a,He hunah hian Sawrkar kallai mek Pu C.Ngunlianchunga kaihhruai Congress sawrkar chuan MDC inthlan hnunhnungber a an Manifesto mipui a an zawrh chu engchen nge tihhlawhtlin anih tawh tih te, Development mipui in an chanvo diktak an chang em tih te leh Zirna chungchang ah zirtirtu an awmna ah an awm tha em,Hlemhletna lak ah an fihlim em tih te bak ah Party mi leh sa chauh induhsakna in mipui chanvo sem ani em tih te anni a, Heng zawhna hrang hrang te hi CEM Pu C.Ngunlianchunga chuan, “Party mi leh sa chu chanvo tam zawk changtu an ni ngei a, amah erawh chu a vai vai in Party mi leh sa in an chang lo ani,tiin zirtirtu anmahni post a awm lote hi engtiklai pawhin Council sawrkar chuan a thlithlai reng thu leh hetiang mi awmte chu a dim dawn loh thu a sawi. Nimina inkawmhona ah hian sawrkar kalphung leh hmalakna tur te sawihona neih ani bawk
YLA Games-2012, CEM in a hawng.
October 9 dar sarih khan YLA Games 2012 chu LADC CEM Pu C Ngunlianchungan a hawng hawnna inkhawm CYLA Playground ah neih chu Pu T.Vanlalmalsawm-sanga Organising Committee Chairman in a kaihruai a,Pu LZ.Tluanga,President Central YLA chuan ,YLA Games atel Branch zawng zawngte chung ah lawmthu sawiin,C.Laltluangpuia Organising Secretary chuan Report tawi pe in,Gems hawngtu Pu C.Ngunlianchunga LADC CEM chuan Lai Dist a Pawl lian ber YLA in a buatsaih Games hmang tura Member kalkhawm zawng zawngte chu infiamna hmanga in unauna tichak thar leh tura sawmin,YLA chu tlawmngai pawl anih ang taka khua leh veng theuhah mite tana malsawmna an nih theih nan phut nei hauh lo leh mirethei leh hausa thliar hauh lo a tlawmngaihna lanchhuah tir zel tura sawmin,infiamna chu eizawnna tlak anih tawh thu sawiin mi in vawng fel,infiammi chu a hlawhtling thin,engkima hlawhtling tur chuan teirei peihmi,insum thei,ruihtheihthil chi hrang hrang laka inthiarfihlim an nih a tul ani a ti.Khuallianin thu a sawizawh hian Halmawi chi hrang hrang halin Zaithiam,he hun hmang tura sawm Van Dawt Cin,kum 2009 a World Melody Singing Competition a pahnihna Yongoon atanga kal chuan Zaiin mipuite a awi a,hlim takin YLA Games hawnna hun chu Zaithiam hrang hrangten zaina hun hmangin hun hman chhunzawm ani.YLA hian Branch 95 neiin,member 25000 vel an awm YLA Games hian Oct ni 12 thleng a awh ang.
CEM Relief fund pe
CEM Relief Fund atan Pu Lalduhzuama Vathuampui Congress Unit Adviser chuan Rs.2000/- a pe a, Lai District Mahila ten CEM Relief Fund atan hian nimin piah khan Rs.2000/- an chhunglut bawk.
Cheural ah Gospel Camping
Upa.SR.Sanglura leh a rawngbawlpuite (Evangelistic Team) te chuan Cheural ah rawngbawlna neiin Gospel Camping chhawng 4 na an nei leh mek. Camping chhawng thum an neih zawh tawh ah Campers 200 chuang an awm a, chhawng 4 na an neih mek ah Campers 85 an an awm mek.
Sangau kawng la tlang lo
Sangau leh Saiha inkar Cheural khaw bulah lungtla in kawng a hnawh pinvangin October 4 atang khan helai kawng hi a ping tan a. Dt.5.10.2012 khan Motor te (LMV) reilote a kal tlang thei a Oct, ni 7 khan kawng chhak lam a lung a chim belh leh vangin nimin thleng khan lirthei engchimah akal tlang thei lo. Lung tla hi a tam tham vangin a thenfai chhung a rei deuh a rinawm niin thudawnna chuan a sawi.He lai hmun hi BRTF te lunglak thinna Quarry niin tunhma pawhin he laia lung an lak thin avang hian Motor kal tlang theih loin leimin leh lungtla a awm fo thin ni a sawi a ni.
Buddhist leh Hindu beih duhloh vangin Chawngte ah kawngzawh
October Ni 9 khan Mzoram Buddhist Association leh Mizoram Bhikku Sangha te chuan Kamalanagar (Chawngte) ah kawngzawhin tunhnaia Bangladesh a Buddhist leh Hindu ten beih an tawh chungchangah lungawihlohna an lantir a, Bangladesh Prime Minister hnenah New Delhi-a Bangladesh High Commission kaltlangin Memorandum an thehlut Sakhaw pawl hnihte chuan an Memorandum-ah chuan September ni 29 ah tum nei rana buaina chawh chhuah a niin Buddhist leh Hindu Temple te tihchhiat a ni a, Cox’s Bazar District Ramu a hnam tlem zawkte sawisak an niin tharum hmangin rahbeh an ni tiin thil thleng hian Budhist mipuite a thawng tak zet ani, an ti a. Bangladesh PM hnenah hian Buddhist leh Hindu Temple tihchhiat takte siam thaa pathian lem tihchhiat te siam ta leh turte, nunna chante te leh bungrua hlohtute zangnadawmna pe turte, he buaina avanga tlanchhia chhungkaw engemawzatte chhawmdawlna pe tur leh misualte chhui chhuaka hremna pe tur leh hnam tlem zawkte humhim turte in Bangladesh Prime Minister leh a sorkar chu an phut thu an tarlang a ni.
SSA Sum chhui zo
Kum 2009-2010 a SSA hnuaia school uniform leina tur cheng nuai 743.16 a lapse leh lapse loh chungchang Education Minister hlui Dr. R,Lalthangliana leh Education Minister nilai Pu Lalsawta te inhnialna chhui tura din Inquiry Committee chuan an an zo tawh a, report pawh Assembly Speaker hnenah thehluh thuai an tum.
Thursday, October 4, 2012
Faina Ni Lawngtlai ah hman a ni
Lawngtlai a Faina Hapta hmanmek ah nimin kha Faina Ni atan puan a ni a, hemi denchhen hian Lawngtlai veng hrang hrang ah hnatlang koh niin, vengtin ten vengchhung thenfai hna an thawk a, hnatlang chhuak an thahnem hle a ni. Faina Ni hman a nihdan hi Lawngtlai DC Pu B.Lalhmingthanga leh Official pawimawh ten a hmun ah thlirin Veng tin an tlawh a, hnatlang a chhuakten bawlhhlawh paihna tur leh Faina lam a hmalakna an kalpui mek a harsatna an neih te lo thlenin DC hian an harsatnate sutkian a nihtheih nan hma a lakpui nghal zel a ni. Kumin hian kumdang zawng aia uar zawkin Faina Hapta hi Lawngtlai ah hmanmek a ni a, Lawngtlai behchhan a awm RDS Company te, 71 RCC te PWD lam ten an hmanrua neih ang te an thawhchhuah pui bak ah LADC Sawr- kar pawhin Motor thawhchhuahtirin khawpui thenfai hna hi an thawk a ni. Veng hrang hrang tlawh a an chhuahma hian DC Office bik in Faina Hapta puala hnatlang an neih chu DC hian hmanpuiin, DC Office chu hmun hrang hrang atanga dawrtu chi hrang hrang awmreng a nih vangin faina lam a Office dawrtute zirtirtu ni theuh turin thawktute chu a chah.
YLA Games zan ah hawng dawn
YLA Games 2012 hawnna chu October Ni 9 zan dar 7:30 ah CYLA Playground ah neih turaruahman niin CEM Pu C.Ngunlianchunga’n Games hi a hawng ang.
MNF hruaitu thar
Thudawnmna in a tarlan danin MNF District Hqrs. Lawngtlai hruaitu thar tur General Hqrs. chuan a tifel tawh a, President atan Pu Lalramliana Colney Vice President nilai chu dah niin ,Vice President atan President nilai Pu N.C.Nguntlunga dah a ni a, Treasurer ah Pu V.Vanthawng dah a ni President dinglai Pu NC Nguntlunga hnen atanga thudawn danin October Ni 8, 2012 khian President thar hnen ah mawhphurhna hlan a tum.
MJA ten pawisa lak tumlo
Kumtin a Faina Hapta hman thin ah inelna siam thin ah endiktur a ruat ten District level Committee ah an endikna senso an dil thin chu MJA Lawngtlai District chuan tha chiah lo deuh a an hriat vangin, kumin a Office, Hospital leh Jail te endik tur a ruat an nihna ah, an endikna senso chu District Committee atangin lakloh nise an ti.
Thisen Unit 603 pe tawh
Lawngtlai ah Kumin January atangin Thisen unit 603 blood bank ah pek ani tawh, unit 573(95%) hi voluntary a pek ani a, camp vawi 21 atangin Unit 535 hmuh ani tawh.
Wednesday, October 3, 2012
Faina Hapta, LADC a, CEM in a hawng
Nimin zing khan Lawngtlai ah Cleanliness Week hawnna hun hman niin,LADC CEM Pu C.Ngunlianchungan a hawng.Lawngtlai DC Pu B.Lalhmingthanga kaihhruaina hnuaiah Faina Hapta hawnna inkhawm hi Lawngtlai Bazar-a Areopagy ah neih ani a,Hapta hawnna thusawiin,Pu C.Ngunlianchunga LADC. CEM chuan Fai hi Zahawmna ani a, Vengfai te, Khawpui faite, Chhungkaw fai te, Office Faite, Mimal Nuna Fai te hi an zahawm a,Ngaihsan an hlawh thin.Faina Hapta hi kan hman chhung chauh ni lovin,khawvela kan dam chhung hian Fai hi kan thupui ni fo se ka duh ani tiin Faina Hapta chu a hawng a,Zaithiam zai ngaihthlak niin,Pu Vanlianhrin,Local Administration Officer,LADC chuan Sanitation Kickoff neiin,Zing kara Khawlai thenfai anih dan tur a sawi a,Lawngtlai khawchhung kawngpui dungah School naupang leh Department hrang hrang a thawktute te in kawp zelin,khawlaia bawlhhlawh thenfai zui ani. Faina Hapta hman chhung hian School ,Office te,Restaurant te,Thingpui Dawr te,Jail leh Damdawiin te, endik ani anga,Faina lam a tithate lawmman siamsak anni dawn ani.Lawngtlai Dist.MJA te chu Office,Jail leh Hospital te endik tura mawhphurhna pek anni bawk.Faina Hapta hi Oct 9.Thawhlehni ah khian kharna hun ropui takin YLA Hallah hman ani dawn ani.
Thisen Unit 36 pe
Nimin khan LIKBK Vengpui Bial Thalai pawl te chuan a mamawh apiangte hman atan thisen Unit 36 an pe a, thisen petute nhi Mipa 31 leh Hmeichhia 5 an ni, thisen hi LIKBK Bazar Sunday School Hall ah, District Hospital, Blood Bank a thawk ten an laksak.
YLA Games Oct’ Ni 9 ah
YLA Games 2012 chu October Ni 9 ah CYLA Playground ah tan a ni dawn a, a hawnna hi zanlam ah puitham tak a neih turin ruahmanna siam a ni a, Games a teltur hian Branch hrang hrang ten inbuatsaihna an kalpui mek.
VC Association ten hmalaknatur rel
Nimin khan Lawngtlai District Village Council Association te chuan Executive committee neiin LDVCA General Assembly in Memorundum a lo pass tawh, tuna Lawngtlai khawpui leh a chhehvel chawmtu 33KV station hi 133KV Station a upgrade anih theih nan a hmalak leh Lawngtlai hmuna P&E EE dah anih theih nan sorkar a thlen ni se tih leh tuna Kolodyne Hydel Project 460MW hna kal mek hi chak zawk a hmalak anih theih nan sorkar ah thlen nise an ti.
Tuesday, October 2, 2012
Lawngtlai Zirtirtu intelkhawmten General meeting an nei
Nimin khan All Teachers Association,Lawngtlai (ATAL) chuan General Meeting neiin,hruaitu thar an in thlang nghal.Lawngtlai khaw chhunga Zirtirtu in telkhawm All Teachers Assn.Lawngtlai ten YLA Hall,Lawngtlai-III a General Meeting an neih hi,LADC Chief Executive member Pu C.Ngunlianchungan a hmanpui.Chawhma lam hun Pu L.H.Mawia Hnialum,President ATAL chuan kaihruaiah,Pu C.Ngunlianchunga chuan Zirtirtute hi kan Ram leh Hnam tan a innghahna in ni a,in pawimawh hle ani tiin Zirlai Naupangte ah hian Taimakna,T umruhna,Hawihhawmna leh Insum theihna te hi kan tuh a pawimawh em em ani,Zirtirtu khawlaia Rui mai mai te an awm thin,a pawi em em ani tiin Zirtirtute chu an Nunah an Naupangten zirtur an hmu tur ani ati a,Hlawh hmuh nan mai a Zirtirtu hna hi an thawk anih chuan engtikah mah Ram hian hma a sawn dawn lo ani ati bawk. Meeting ah hian an member Boral Pi H.Lalronguri,Govt. Electrict Middle School Zirtirtu sunnan ngawirenga Minute khat an dinga,Zirtirtu Pension Pathum te hnenah Ngaihhruina thuziak leh Pawisa fai Rs 4000 chu Khuallian hian hlanin,Nikum 2011 leh Kumin 2012 a,Lawngtlai khawchhung school hrang hrang a HSLC Top 10 leh Distinction a passed te hnenah Chawimawina leh Pawisa Fai a hlan bawk. ATAL General meeting chawhnu lam ah hian Rorelna hun an hmang nghal a,an rorel tlangpui ah chuan Cleanliness Day hman nise tihte,LADC hiaan Best Teacher Award pe chhunzawm tura ngen nise tihte,High School chin tan Debate leh Quiz Competition buatsaih nise tihte ani a,Rorel zawh hian Kum 2012-2013 hruaitu thar turte an in thlang nghal.
Petrol mantlawm pechhuak tan
Lawngtlai a MIZOFED Pump chuan nimin atang khan Petrol manto Extra Premium chauh an hralhchhuah thin chu titawpin, Petrol pangngai Motor Sprit chauh an pe chhuak tan.
Faina Hapta vawiin atangin
Hmundang rualin lawngtlai ah vawiin atangin Faina Hapta hman tan a ni dawn a, naktuk hi Faina Ni atan puan a niin, faina lam ah uar zawk in hmalak a ni ang.
Monday, October 1, 2012
Lunglei a NGO te leh Lunglei,Lawngtlai leh Saiha MJA ten Power khaihlak thin ah Sawrkar in tan la tawklo ah an ngai.
Nimin chawhnu khan Lunglei Press Club ah MJA Lunglei chuan Lunglei NGO te te chuan Mizoram chhimlam Dist ten Power Supply a hmuhchhiat chungchnagah inrawn khawmna an nei a, Kumin hian Mizoram chhimlam District 4 Serchhip, Lunglei, Lawngtlai leh Saiha te hian Power Suply a hmuhna 132KV Line Zuangtui leh Bukpui, Serchip inkar chhiat zin avangin harsat na nasa tak a tawk thin a, hei hi thawktute inthlahdah vang niin a hria a, Tun hnaia Zemabawka daia chia leh Darlawng bual chhia ah pawh thawktuten a chhia tih an hriat hnu pawhin JE leh Labour ho mai che chhuak niin a hria in, mipui tawrhna leh harsatna hiatpui lo deuhva an ngai NGO hrang hrang Lunglei MJA huaihawt a inhmukhawmte hian Resolution pawh hetang hian an siam “ Zuangtui Aizawl atanga 132 KV Mizoram District 4; Serchhip, Lunglei, Lawngtlai leh Saiha Power Line hi a chhe zingin heng District 4 te hian Power Supply chungchangah harsatna an tawk zing thin hle a, Amaherawhchu a changtu Deptt P&E hmalakna avangin siamthat a ni leh thin a, lawmawm kan ti hle. Chutihlai erawh chuan Zuangtui leh Bukpui inkara chhiatna a thlen chang a beisei aia siam that mai a nih thin loh naah hian a changtu Division te an in sangmar tawk lo deuh niin hriat a ni. Hemi avanga mipui ten harsatna kan tawh thin dan min hriatpui a, chaktaka hma min laksak turin kan Sorkar chaktak hi kan ngen a ni.Hetihrual vek hian MJA Lunglei, Lawngtlai leh Saiha chuan thuchhuah intawm siamin Zuangtui to Aizawl inkar 132 KV Line a chhe zing lutuk leh siamthat thuai a nih loh avanga Mizoram District 4 in Power Supply kan hmu lo thin hi ngaimawhawm kan ti a. Helai hmun a chhe zing lutuk leh siamthat thuai a nih lohna chhan hi Sorkar-in enfiahin tun hnuah mipui te harsatna rei tak awm tawh lo turin hma min lak sak turin kan duh” tiin an thuchhuah ah an tarlang.
E/Roll Revision neihtur sawiho.
Election Commission ruahmanna a Electoral Roll Summary Revisions 2013 neih tur chungchang ah Zirtawpni khan Lawngtlai DC ho in Meeting neih ani He Meeting ,DC Conference Hall ah neih ah hian Electoral Roll dik leh felfai tak neih a nih theih nan a tan lakna tur hrang hrang te sawiho a ni a, hmundang aiin Lawngtlai District ah chuan ramdangmi E/Roll a luh tum an tam thin vangin helam ah hian Official leh Tlawmngaipawl te pawh fimkhur a ngaih nasat zual thu sawilan a ni bawk. E/Roll a thunthar tur ten an kum tihchian nan a Birth Certificate an neih thin chu District chhung hmun thenkhat ah dik manglo a pekchhuah a awmfo ni a hriat a nih thu sawilan niin, hemi chungchang ah hian DC Pu B.Lalhmingthanga chuan fimkhur zawk a Birth Certificate pekchhuah a nih theih nan Sawrkar lam chuan hma an lo lak tur thu Meeting ah hian a sawi. E/Roll Summary Revision 2013 neih tur ah hian Draft E/Roll chu October Ni.1, 2012 hian tarchhuah a ni anga, nakum January Ni 5 ah Final Publication of E/Rolls neih a ni ang.He meeting ah hian Lawngtlai District a Electoral Roll buaipui tur a ruat te, NGO aiawh leh Political Party aiawh te an tel.
Hapta hawng dawn
Kumtin a hman thin Mahatma Gandhi piancham October Ni 2 denchhen a Faina Hapta hman thin chu naktuk hian Areopagy ah hawn a ni dawn. tarlan tawh angin Hapta hman chhungin inelna hrang hrang buatsaih a ni leh dawn.
Rev.A.Lalchhuana boral
Rev.A.Lalchhuana chu Inrinni chhun khan Cancer natna in Lawngtlai Bazar a an In ah a thi a, a ruang hi tlaivarpui niin, nimin khan In lam leh LIKBK Bazar Biak In ah vuina hun hman a nih hnu ah bazar veng thlanmual ah vuiliam a ni. Rev.A.Chhuana hi Kohhran bak ah khawtlang leh ram tana a mitangkai, Lawngtlai mihlun, thilchikmi leh hnuhma chhuanawm tak tak nei niin, uitu leh vuitu pawh an thahnem hle a ni.
Friday, September 28, 2012
MGNREGA hi kan thatpui nge kan chhiatpui tih chhutfo a ngai DC in ati
Nimin khan Lawngtlai ah Ni 2 awh tur MGNREA kalphung leh inrelbawldan chungchang a Workshop MGNREGA Lawngtlai District buatsaih chu DC, Pu B.Lalhmingthanga,n a hawng.He Workshop chawhma lam hun, T.Vanlalmalsawmsanga BDO Lawngtlai kaihhruai ah DC, Pu B.Lalhmingthanga chuan MGNREGA hi mipui ten kan thatpui ang nge kan chhiatpui ang tih hi chhut nawn fo a tul a, kaihhruaina ang taka kalpui a nih chuan Malsawmna hlutak a nih theih laiin, hmandikloh a nih erawh chuan anchhia ah a chang thei a ni a ti a, mirethei ten he Scheme hnuai a an chanvo diktak an chan a tul a, heivang hian dan in a phalloh thil te tilui lova a nihna ang taka he Scheme hi kalpui a tul a, chu ta tang chuan ramin malsawmna a dawng thei dawn a ni a ti. He Workshop ah hian Lawngtlai District chhung a RD Block pali huamchhung a VC leh Tlawmngaipawl te leh heng Block pali a MGNREGA hnuai a thawktute leh DRDA Office Lawngtlai a helam khawihtu te an tel. Workshop ah hian MGNREGA a VC te mawhphurhna te, Job Card chungchang te, Plan siam dan te, Social Audit chungchang te leh he Scheme hnuai a thilpawimawh chi hrang hrang te zirho tur a ruahman a ni. Tun dinhmun ah Lawngtlai District chhung ah Job card nei 25307 an awm
MRB Day Lawngtlai ah hman a ni.
Nimin khan Mizoram Rural Bank Day a ni a, Lawngtlai Branch chuan chawhnu dar 2 khan a lawmna hun DC, B.Lalhmingthanga ho in an hmang. MRB Day vawi 29 na pual a inkhawm MRB Lawngtlai Branch Office a neih chu Chief Manager R.Zohmangaiha,n kaihruaiin,DC, Pu B.Lalhmingthanga chuan Mizoram Rural Bank chuan Mizo tak in ngaihtuahna sengin hmun kilkhawr zawk ah pawh mipuite harsatna sutkian anih theih nan Branch an hawng thin hi an fakawm hle a ni a ti a, tunlai khawvel ah Bank kaltlang lo chuan sawrkar pawh a kal hleithei tawh lova, MGNREGA leh Scheme dang dang ah pawh Bank chu tangkaitaka hmanmek a ni a ti a MRB hmalakna chu chhuanawm a tih thu a sawi rualin, MRB in Branch a la neih lohna Chawngte ah Branch hawng thei se a duh thu leh Bank thuneitute a ngen thu a sawi.Report a tarlan a nih dan in MRB Lawngtlai Branch chuan kumin April atanga August thla inkar chhung khan hlawkna (Profit) Cheng Nuai 94 a nei a, Deposit Vbc. 55 a awm hman bawk. Loan an pekchhuah ringawt pawh Vaibelchhe 44 a tling tawh a, Agriculture Loan bik ah Vaibelchhe 3 pechhuak in, Zirlai Naupang pahnih an chawmmek bawk. Self Help Group ah Account 300 nei mek in Mizoram pum a Self Help Group nei Account 50% zet chu Lawngtlai Branch hian a enkawl mek. He hun ah hian LADC a E.M Pu Chhuanawma pawhin thusawiin, MRB Lawngtlai Branch chu Bank dang aiin a thawm hriat a nawm thu leh Bank ah thutawp siam tur a Manager aia thuneizawk an awmin mipui ten Bank dawr hrehawm an ti thin a ni a ti.
DC te fimkhur tulin hriattir
Mizoram sorkar Home Department chuan Residential Certificate, a neitu tur dik tak ten an neih theihna turin fimkhur taka kalpui a tulin a hria a. Mizoram chhunga tribal leh non-tribal, mi tu ten emaw, chhan leh vang hrang hrang neiin anmahni bialtu D.C hnenah Residential Certificate an dil thin a. Diltute mamawhna leh he thil hi pawipang khawih thei a ni tih hre reng chungin sorkar chuan fel leh mumal taka pek chhuah tulin a hriain Residential Certificate pek chhuah kawngah dan leh hrai dik taka zawm vek turin DC zawng zawngte a hriattir
Legal Campaign
Nimin khan District Legal Service Authority buatsaihin Bualpui NG ah Dan chungchang in hrilh hriatnan Legal Awareness Campaign nei a ni,he hun hi Liansangzuala CJM in a hmanpui.
Thursday, September 27, 2012
Khasi Hills Autonomous District Council Chairman leh mipawimawh dangten LADC an tlawh
Khasi Hills Autonomous District Council Chairman leh mipawimawh dang ten Lai Autonomous District Council tlawhin, Autonomous District Council hnuaia miten inlungrualna tha zawk an neih zel theih nan hmalakho nise an ti.Nimin zing a Lawngtlai Circuit House a, LADC tlawhtu Khasi Hills Autonomous District Council a Chairman Fabian Lyngdoh leh Secretary pathum te leh LADC a mipawimawh te chu inkawmin, Hmmarchhak bial a Autonomous District Council hnuai a miten inlungrualna leh thawhona tha te, inhmelhriattawnna tha, hruaitute ah chauh nilo, ram mipui te ah a awm theih nan hmalak nise an ti a, Cultural Exachange leh intlawhtawnna lam ang chi te buatsaih tha an ti a, Council dang te nen huamzau zawka la sawizui nise an ti bawk, LADC sorkar aiawhin Chairman F.Rohnuna bak ah MDC rual leh Official pawimawh dang ten heng mikhualte hi an lo dawngsawng a, tukthuan an kilho hnu ah MADC tlawh turin Saiha an pan leh nghal. Hmarchhak bial ah hian Bodoland Territorial Council telin Autonomous District Council 10 a awm mek a ni. LADC tlawh a kal Khasi Hills Autonomous District Council aiawhte hi Chairman Fabian Lyngdoh bak ah A.Shangpliang Secretary, M.Kharkrang Jt. Secretary leh B.Sohtun Dy.Secretary te an ni.
Lawngtlai Dist. PYKKA Competition D.C in hawng.
Nimin khan Lawngtlai District Level PYKKA Competition chu Lawngtlai DC Pu B.Lalhmingthangan a hawng.Hawnna inkhawm Pu C Hrangthianga, Vice Chairman,Lawngtlai Dist.Sports Committee kaihhruai ah DC B.Lalhmingthanga, Chairman, Lawngtlai District Sports Committee ni bawk chuan , Sorkar in Thalai infiammi te hma a buatsaih thin chu lawmawm atih thu sawiin,Block level atangin District Level ah,State Levelah Chutiang zelin Khawvel hriat khawpa infiammi hlawhtlingte hi te takte atanga rawn chawrchhuak te an ni. Kan theihna te hi Khawvel hriata phochhuah theih anih avangin, kan kalna theuhah tih takzetna,insum theihna,Taihmakna nen infiamna hi i kalpui zel ang u ati. PYKKA District Level infiamna ah hian Football,Badminton, Athletics leh Boxing ah te in elna neih tur ani a,henga titha thlanchhuahte hian State Level ah District ai an awh dawn ani.District chhunga Block pali te an telkim.
DCC Meeting nei
Nimin khan District Consultative Committee chu Lawngtlai DC Conference Hall ah DC Pu B.Lalhmingthanga ho in neih ani. Meetingah hian Centrally Sponsored Scheme Bank nen a tangkawp a hmalak ngai chi PMEGP,SGSY, leh kuthnathawktute leh Lo neitute 2012-2013 chhunga Loan lak tawh dan te thlir ho ani a,Loneitute Loan kaltlang a an hmalaknate tha thawkhat a hriat ani a, World Vision India leh NABARD chuan hmeichhia 1150 Self Help group a telte hmalak nan Cheng Nuai 50 a pawm tawh thu sawilan a ni a, State Bank lam chuan Lawngtlai a ATM pakhat chauh awm chu dah belh an tum thu an sawi a, Meeting ah hian Lead Bank Office Lunglei, Lawngtlai a Bank pathum aiawh bak ah DRDA, NABRAD leh World Vision leh Police lam te an tel.
Vote leh Seat awmzat
VC By-Election neihna tur a Vote leh VC thlantur Seat zat chu hetiang hi a ni. Nalbonya Voters 227 awm in VC Seat 5 a awm a,VC thiah vanga inthlan ngai Jamersury ah Voters 327 VC Seat 6 LADC huamchhung a VC thiah Lungpher Voters 965 Seat 7, Member boral vanga hmunruak hnawh khah nan a inthlan ngai Siachangkawn ah Voters 621 an awm, member pakhat thih vanga bawk a thlan ngai Saizawh ‘E’ ah Vote neithei 165 an awm bawk. Inthlan neihna tur a Venhim uluk ngaizual Polling Station a awm lo.
Wednesday, September 26, 2012
ILP leh Trade License endik, ILP diklo 18 hmuchhuah a ni.
Nimin khan Lawngtlai khawpui chhung a Inner Line Permit leh Trade License Sorkar leh Tlawmngai pawl ten an endik a, ILP diklo 18 hmuhchhuah niin, heng ILP neitute hi Court a hruai tur a tih an ni a, Trade License erawh chu la ennawn leh tur a dah a ni. Lawngtlai khawpui chhung a sumdawng te Trade License leh chhan hrang hrang vanga Non-Mizo Lawngtlai a awmte Inner Line Permit endikna ah hian Lawngtlai DC Office a ILP khawihtu te Lai Autonomous District Council a Revenue Department lam te Lai Students Association Gen.Hqrs.Lawngtlai leh Central Young Lai Association aiawh te Police lam te telin Magistrate MH James Sub-Deputy Commissioner lawngtlai in a telpui bawk. Trade License leh ILP diklo an hmuchhuak nual a, heng thil fello an hmuhchhuahte hi thuneitu lam ten an lo bawhzui turin dah a ni. Trade License leh ILP endikna ah hian Sawrkar tawiawma Zirlai thawkchhuak an thahnem hle a ni.Nimin a an endikna ah Hnamdang, hnathawk a awm si Work Permit neilo an man nual bawk.
Health Department in Home 32 tanpui LMH Rs.40000/- in tanpui
Health & Family Welfare Department in JRD Tata Memorial Award atanga sum fai cheng nuai 15 an dawn leh Health Minister, Parliamentary Secretary (Health) leh Doctor ten an nikhat hlawh an thawhkhawm leh Food and Drug Control Administration in an thawh ve sumfai (sum thawhkhawm hi cheng nuai 5 singkhat a tling) a za vaia cheng 20,10,000/- chu Mizoram chhunga home hrang hrang 32 ah sumfai in an tanpui a. Heng home hrang hrang te hi Social Welfare Department hnuaia in register te an ni. Tanpuina pek zing ah Lairam Motherless Home telin Rs.40000/- pek niin he Home ah hian enkawl lai 14 an awm mek.
State Boundary Comt. in hriatthiam har ti
Nimin a Mizoram State Boundary Committee Directorate of Land Revenue & Settlement Office Conference Hall-Aizawl a thukhawm chuan Kum 1994 khan Mizoram leh Assam (Cachar) Ramri chungchangah buaina awmin Mizoram Police leh Assam Police te pawh Ramri chungchangah hian nasa taka in ep na a lo thleng tawh a. Hetiang anih avang hian Home Ministry, Govt. of India chuan Mizoram Sorkar leh Assam Sorkar te chu Ramri chungchangah final Settlement a awm hma chuan ‘Status Quo’ tuna a awm ang hian awm phawt se ti a thu dah anih laia Assam (Cachar) lamin Ramrilung an rawn phun leh ta mai hi Mizoram State Boundary Committee chuan hriatthiam har a tiin pawi a tiih thu an sawi.
BRGF leh LDDVF thawkdun dawn
Lawngtlai District chhung a BRGF hmanga hnathawhte endik turin LDDVF chu Sorkar in a thlang leh dawn niin he pawl hruaitute chuan an sawi a, Sorkar nen MoU pawh an ziakfel thuai dawn niin an sawi.
Press Club zo hnai
DC hmalakna a Lawngtlai Press Club, Conference Hall cheithat mek chu zawhfel a ni tep tawh a, Ceiling leh a chhunglam bang thuah te zawhfel ni a chhuat khawih leh mek a ni.
Bank Day
Naktuk hian Mizoram Rural Bank Day chu Mizoram Rural Bank Lawngtlai Branch chuan DSC ho in an lawm dawn.
CADC leh LADC a VC By-Election Hriattirna
No.H.15011/3/2012-EO(LTI) OFFICE OF THE DEPUTY COMMISSIONER LAWNGTLAI DISTRICT, LAWNGTLAI ( ELECTION BRANCH ) Dated Lawngtlai, the 26th September,2012 N O T I F I C A T I O N State Election Commission of Mizoram chuan an Lehkha No.B.12011/47/2012-SEC/VC/ADC Dt.25.09.2012 thu angin heng CADC hnuaia khua Nalbonya, Jameisury leh LADC hnuaia khua Lungpher, Siachangkawn, Saizawh ‘E’ ah te hian Village Council By-Election neih turin thupek a ti chhuak a, By-Election Schedule chu a hnuai a mi ang hi a ni ang. 1.Date of Issue of Notification : Dt.26.09.2012(Wednesday) 2.Last Date for filling of Nominations : Dt.03.10.2012(Wednesday) 3.Date for Scrutiny of Nominations : Dt.04.10.2012(Thursday) 4.Last date for withdrawal of Nominations : Dt.06.10.2012(Saturday) 5.Date & Time for allotment of Symbol to : Dt.08.10.2012(Monday) Candidates and display of list of Candidates (10:00 AM - 02:00 PM) 6.Submission of list of contesting Candidates : Dt.08.10.2012(Monday) to the State Election Commission and DEO (03:00PM - 05:00PM) Lawngtlai. 7.Date of Poll : Dt.15.10.2012(Monday) (07:00 AM - 04:00 PM) 8.Date of Re-Poll, If any : Dt.16.10.2012(Tuesday) 9.Date of Counting : Dt.15.10.2012(Monday) (Counting of votes shall commence as soon as poll is over) 10.Date on which election process shall be completed: 19.10.2012(Friday) Election Model Code of Conduct pawh Dt.24.09.2012 atangin hman tan nghal a ni a, hei hi Sawrkar hnathawktute, Political Party leh Candidate ten an zawm ngei tur a ni. Sd/- B.LALHMINGTHANGA District Election Officer By-Election to Village Council LADC / CADC Lawngtlai District, Lawngtlai.
Subscribe to: Posts (Atom)